text:
Электрон киң мәғлүмәт сараларының үҫеше, телекоммуникациялар селтәренең киңәйеүе, өҫтәмә каналдар асыу, Интернетҡа сығыу – былар барыһы ла эфирға яңынан-яңы талаптар ҡуя. Эфирҙың конкуренцияға һәләтлеге һәм имиджы техниканың сифатына, кадрҙарҙың профессионаллегенә бәйләнгән. Мәктәп-студия «Башҡортостан» дәүләт телерадиокомпанияһы хеҙмәткәрҙәренең профессиональ оҫталығын күтәреү менән шөғөлләнә.
Телерадиотапшырыуҙарҙың төп белгестәре – репортерҙар, комментаторҙар, алып барыусылар һәм эфирға сығарыусылар, режиссерҙар, операторҙар, тауыш режиссерҙары, монтаж инженерҙары, продюсерҙар, менеджерҙар, аудиовизуаль техника инженерҙары… Уларҙы беҙҙең төбәктә булмаған махсус вуздарҙа әҙерләйҙәр.
Шуға күрә 2005 йылда ойоштороусылар тәҡдиме буйынса «Башҡортостан» ТРК ДУП ҡарамағында структур подразделение – Телерадио сәнғәте мәктәп-студияһы («Мәктәп-студия») булдырылды.
Мәктәптең төп маҡсаты – кадрҙар әҙерләү, хеҙмәткәрҙәрҙең профессиональ квалификацияһын күтәреү һәм студенттарға, йәш белгестәргә стажировка үткәреү.
2007 йылда беҙ 28 махсуслашҡан программа буйынса белем биреү эшмәкәрлегенә дәүләт лицензияһы алдыҡ.
Телерадио сәнғәте Мәктәп-студияһының лицензиялы белем биреү программалары исемлеге:
- «Тележурналистика теорияһы һәм практикаһы»
- «Интервью – эфирҙың төп жанры»
- «Телевидение монтажы теорияһы һәм практикаһы»
- «Персональ компьютерҙа эшләү нигеҙҙәре»
- «Радиожурналистика теорияһы һәм практикаһы»
- «Радиожурналист оҫталығы»
- «Тауыш режиссураһы теорияһы»
- «Телевидение операторы»
- «Телевидение режиссураһы нигеҙҙәре»
- «Телмәр техникаһы һәм эфирға әҙерлек»
- «Экран спецификаһы»
- «Эфирҙа сығыш яһау оҫталығы»
- «Практик имиджелогия»
- «Башҡортостан киң мәғлүмәт саралары – республикалағы милли процестар көҙгөһө»
- «Башҡорт телендә алып барыусыларҙың телмәр үҙенсәлектәре һәм тел стиле»
- «Телмәрҙә башҡорт теле поэтикаһы»
- «Эфирҙа рус теленең лингво-риторик аспекттары»
- «Иҡтисад һәм бәләкәй телерадиокомпаниялар ойоштороу нигеҙҙәре»
- «Методология һәм теле-радиоаудиторияны өйрәнеү методикаһы»
- «Медиапланлаштырыу нигеҙҙәре»
- «РФ һәм БР медиакиңлеге»
- «Алып барыусыларҙың һөйләү оҫталығы»
- «ТРК-ла маркетинг һәм менеджмент»
- «Режиссер тапшырыу төшөрөү майҙанында»
- «Телерадиореклама: ижад һәм иҡтисад»
- «Киң мәғлүмәт сараларының профессиональ эшмәкәрлегендә сит телдәр»
- «Киң мәғлүмәт саралары предприятиеларында бухгалтер иҫәбе, анализ һәм аудит»
2010 йылда беҙ 2016 йылға тиклем белем биреү эшмәкәрлегенә дәүләт лицензияһы алдыҡ. Өҫтәмә белем биреү программалары исемлегенә эшсе профессияларға өйрәтеүсе курстар ҙа өҫтәлде: «Гример-пастижер», «Костюмер», «Төшөрөү техникаһы буйынса механик», «Тауыш техникаһы буйынса механик», «Видеояҙма операторы», «Яҡтыртыусы».
Урындағы ТРК операторҙары өсөн курс тамамланды. Беҙҙең уҡытыусылар: телевидение ветераны Леонид Мешков, Мәктәп-студия директоры Шәүрә Ғилманова, баш оператор Илдар Насретдинов
Мәктәп-студияла инженер лабораторияһы, лекция һәм практик дәрестәр өсөн кәрәкле инвентаре булған 60 урынлыҡ аудитория бар. Методик кабинет комплектланған. Унда профессиональ әҙәбиәт һәм матбуғат баҫмаларынан торған ҙур китапхана булдырылған. Уҡыу-методика әҙәбиәтенең электрон каталогы эшләй. Ваҡытлы матбуғатҡа һәм яңы әҙәбиәткә даими анонс биреп барыла. Мәктәп-студия папкаһында теле-радио фәне өлкәһендәге яңылыҡтар менән танышырға һәм бик күп профессиональ һорауҙарға яуап алырға мөмкин. Шунда уҡ эшләнгән эш тураһында отчет һәм киләсәккә пландар бар.
4 йыл эсендә 1300 ашыу кеше Мәктәп-студияла телерадиоиндустрия һөнәрҙәре буйынса төрлө курстарҙа уҡыны, шуларҙың яртыһы курсты тамамлау тураһында дәүләт өлгөһө документтары алды. Коллективта һәр икенсе кеше тиерлек мәктәп-студия ярҙамында белемен камиллаштырҙы. Урындағы телерадиокомпания хеҙмәткәрҙәре - беҙҙең курстарҙың даими тыңлаусылары. Урындағы студияларҙа эшләүсе коллегаларыбыҙға методик ярҙам күрһәтеү, БЮТ каналы менән килешеү буйынса эшләүсе компаниялар эшмәкәрлеген тикшереү ҙә беҙҙең хеҙмәткәрҙәргә йөкмәтелгән.
Мәктәп-студия бөгөн Башҡортостанда тармаҡ фәнен булдырыуға ярҙам итә. Элекке хеҙмәткәрҙәрҙең береһе И.Д.Ғәзизова Башҡортостан телевидениеһы үҫеше этаптары хаҡында кандидатлыҡ диссертацияһы яҙа. Ә.Ә.Аҡсулпанова докторлыҡ диссертацияһы өсөн материал йыя. Штаттан тыш уҡытыусыбыҙ Е.П.Кислова эфир теле буйынса докторлыҡ диссертацияһы өҫтөндә эшләй, Ш,Ғ.Ғилманова ғалим-белгестәр составында «Алып барыусы имиджы» тигән һирәк тема буйынса уҡыу пособиеһын баҫмаға әҙерләй.
«2006-2010 йылдарға Башҡортостан халыҡтары телдәрен һаҡлау, өйрәнеү һәм үҫтереү дәүләт программаһы» сиктәрендә тел квалификацияһын күтәреү курстары. Лектор – БР мәғариф министры урынбаҫары Артур Сурин
Мәктәп эшмәкәрлегенең төп йүнәлештәренең береһе – БР дәүләт телдәрен өйрәнеү һәм профессиональ эшмәкәрлектә грамоталы файҙаланыу. Уҡыуҙы ойоштороу буйынса беҙҙең тәжрибәне иҫәпкә алып, БР Хөкүмәте Дәүләт программаһы нигеҙендә электрон киң мәғлүмәт сараларында тел квалификацияһын күтәреү курстарын ойоштороуға йыл һайын Мәктәп-студияға 200 000 һум бүлә.
Һис шикһеҙ, Мәктәп-студия тарафынан ойошторолған эфир мониторингтары һәм дөйөм тәҡдимдәр; кастингтар, вакансия биләүгә конкурстар; йәмәғәт ойошмалары һәм маҡсатлы аудитория менән бәйләнеш ойоштороу; ижади һәм техник хеҙмәткәрҙәрҙе мәғлүмәт-стендтар, локаль селтәрҙәге папка аша ТВ һәм РВ теорияһы һәм практикаһы яңылыҡтары менән системалы таныштырыу коллегаларҙы ижадҡа илһамландыра.
Беҙ йәштәргә һәм эшкә яңы килеүселәргә профессия үҙләштерергә ярҙам итәбеҙ. Ә беҙҙең һөнәр теле-радио продукцияны етештереү һәм һатыу буйынса ундарса һөнәрҙе үҙ эсенә ала.
Радиорепортерҙар курсы сығарылышы. Уртала -радиотапшырыуҙар студияһы директоры Фәнүр Йәғәфәров
Мәктәп-студия курстарында дәүләт телерадиокомпания, БР ҡалалары һәм райондарының урындағы телерадиостудия, күрше төбәк ТРК хеҙмәткәрҙәре, вакантлы вазифаға дәғүә итеүселәр, радио-телеконкурстарҙа ҡатнашыусылар, телевидение һәм радиотапшырыуҙар өлкәһендә белем алырға теләүселәр уҡый ала.
Мәктәп-студияла белем биреү йыл буйына дауам итә. Ҡыҫҡа сроклы курстар 72, 36 уҡыу сәғәтенә иҫәпләнгән. Уҡытыуҙың сроктары, формаһы һәм тематикаһы кадрҙар ихтыяжынан һәм төркөмдөң формалашыуынан сығып билдәләнә.
Телерадио сәнғәте мәктәп-студияһының уҡыу программаһын уңышлы үҙләштергәндәр дәүләт өлгөһө документтары: квалификацияны күтәреү курстарын тамамлау тураһында сертификат, таныҡлыҡ, өҫтәмә белем алыу тураһында танытма ала. Улар иҫәбенән ДТРК өсөн кадрҙар резервы формалаша. Кадрҙар ихтыяжын иҫәпкә алып, вазифалар биләүгә конкурстар иғлан ителә, таланттарҙы асыу буйынса кастингтар һәм башҡа махсуслашҡан акциялар үткәрелә.
«Дәүләт телдәрен өлгөлө ҡулланғаны өсөн» I Республика конкурсы. Жюри составында профессорҙар Е.Я. Яковлева һәм М.В.Зәйнуллин, БР Дәүләт Йыйылышы депутаты Г.Р.Ситдиҡова, РФ, БР халыҡ артисткаһы Т.Д. Бабичева
Мәктәп-студия тәрбиәләнеүселәренә телерадио сәнғәте оҫталарынан өйрәнәһе нәмә күп. Һүрәттә радиотапшырыуҙар студияһы директоры, диктор Фәнүр Йәғәфәров, алып барыусы, «Ашҡаҙар» каналы етәксеһе Миләүшә Ғәлиева, ТВ һәм радио академигы, Мәктәп-студия директоры Ш.Ғ. Ғилманова, радио һәм телевидение тапшырыуҙары алып барыусыһы Александр Кузьменко
Баш тауыш режиссеры Нил Дистанов, диктор Флүрә Мурзина, Мәктәп-студия директоры Шәүрә Ғилманова тыңлаусылар менән таныша
Мәктәп-студия, ҡәрҙәш уҡыу үҙәктәренең тәжрибәһен өйрәнеп, ДТРК ветерандары араһынан иң яҡшы белгестәрҙе һәм ошо өлкәләге билдәле проффессионалдарҙы педагогик һәм өйрәтеү эшмәкәрлегенә йәлеп итә.
Мәскәү, Санкт-Петербург, Екатеринбург, Түбәнге Новгород ҡалалары вуздары һәм тармаҡлы уҡыу үҙәктәре менән тығыҙ бәйләнеш булдырылған.
«СПбГУКиТ ҡарамағында радио һәм телевидение хеҙмәткәрҙәренең квалификацияһын күтәреү институты» уҡытыусыһы И.Я.Волынский
«Образованные медиа» үҙәге уҡытыусыһы Денис Вишня
2005 йылдан 2008 йылға тиклем Телерадио сәнғәте мәктәп-студияһы аша 140 егет һәм ҡыҙ Санкт-Петербург кино һәм телевидение дәүләт университетына уҡырға инде, шуларҙың яртыһы маҡсатлы йүнәлтмә буйынса, шул иҫәптән ситтән тороп, белем ала.
Санкт-Петербургта тәүге тыңлаусылар
БР «Башҡортостан» ТРК ДУП Телерадио сәнғәте мәктәп-студияһы киләсәктә «Йәш журналист мәктәбе»н асыуҙы, абитуриенттар өсөн әҙерлек курстары, дистанцион уҡыуҙар ойоштороуҙы, уҡыу пособиеларын сығарыуҙы планлаштыра.
Курстарға заявка бланкын электрон почта аша йәки телерадиокомпанияға килеп яҙырға мөмкин.
Телерадио сәнғәте мәктәп-студия коллективы
Ғилманова Шәүрә Ғәббәс ҡыҙы, журналист, БР «Башҡортостан» ТРК ДУП Телерадио сәнғәте мәктәп-студияһы директоры, Телевидение һәм Радио Евразия Академияһының мөхбир ағзаһы, Рәсәй Федерацияһы һәм Татарстан Республикаһының атҡаҙанған сәнғәт эшмәкәре, Башҡортостан Республикаһының атҡаҙанған мәҙәниәт хеҙмәткәре, Шәһит Хоҙайбирҙин һәм Мәжит Ғафури исемендәге республика премиялары лауреаты, 2010 йылда БР журналистарының ижади конкурсында «За выдающиеся владения словом» номинацияһында еңеүсе. Салауат педагогия училищеһын һәм Ҡазан дәүләт университетын тамамлаған.
Ғилманова Шәүрә Ғәббәс ҡыҙы радио хәбәрсеһенән алып телевидениеның баш мөхәрриренә тиклемге 35 йыллыҡ ижад дәүерендә Башҡортостан радиоһы һәм телевидениеһының күп тарихи проекттарына нигеҙ һала. Төрлө темаларға яҡшы аралашҡан, башҡорт һәм рус телдәрендә иркен һөйләшкән универсаль журналист оҙаҡ йылдар «Профессияһы буйынса иң яҡшы» исемен йөрөттө, һөҙөмтәлә шәхси оҫталыҡ мәктәбен ойошторҙо. Шәүрә Ғәббәс ҡыҙы Башҡортостан телевидениеһына тәүгеләрҙән булып теле-уйын, ток-шоу, теле-перекличка, телевидение капустниктары кеүек жанрҙарҙы индерҙе. Иртәнге « Сәләм» мәғлүмәт-музыкаль программаһын асты.Телефестивалдәр һәм конкурстар, юғары рейтинглы проекттар ойошторҙо. «Ай ҡыҙы» тәүге башҡорт телесериалының инициаторы, тәржемәсеһе һәм продюсеры. Ш.Ғилманованың «Йома» (Ислам тураһында), «Араларҙы яҡынайтып» (республиканан ситтә йәшәүсе башҡорттар хаҡында), «Автограф»(сәнғәт эшмәкәрҙәре портреттары), «Замандаш» (дәүерҙең иң яҡшы кешеләре портреттары), «Йырым булһын бүләгем», дөйөм мәғлүмәт тапшырыуы кеүек авторлыҡ программалары 15 йылдан ашыу эфирҙа.
Уның етәкселегендә Республика архивын йыйыу, ревизия яһау, системаға һалыу һәм һаҡлау буйынса ҙур эш башҡарылды. ДТРК алтын фондында уның тарафынан төшөрөлгән һәм эфирға әҙерләнгән 500 ашыу телематериал: спектаклдәр, фильмдар, ижтимағи-сәйәси һәм мәҙәни сараларҙан репортаждар, ҡатмарлы ҡуйылышлы телетапшырыуҙар, очерктар һәм төрлө телдәрҙәге сығыштар һаҡлана.
Ш.Ғилманова 30 йыл Мостай Кәрим ижадын өйрәнде. Бөгөн халыҡ шағиры иҫтәлеген мәңгеләштереү менән шөғөлләнә, «Мостайҙың алтын фонды» тип аталған проекттар серияһы авторы. Төрлө халыҡтарҙың әҙәбиәтен, сәнғәтен һәм мәҙәниәтен һаҡлауға, пропагандалауға бәйле күп йыллыҡ намыҫлы хеҙмәте, ватан телевидениеһын үҫтереүгә индергән өлөшө Рәсәйҙең юғары почетлы исеме менән баһаланды.
Ш.Ғ.Ғилманова телевидениела эшләү менән бергә, ике тиҫтә йыл инде үҫеп килеүсе быуынға тәжрибәһен һәм белемен тапшыра. БДУ-ла журналистика кафедраһы асылғандан алып унда дәрестәр алып барҙы. Коллектив хеҙмәткәрҙәренең күбеһе – уның элекке студенттары. Хәҙерге көндә лә ДТРК һәм урындағы ТРК ижади коллективында өйрәтеү эшмәкәрлеге менән әүҙем шөғөлләнеүен дауам итә.
2005 йылда Телерадио сәнғәте мәктәп-студияһын булдырҙы. Уның етәкселегендә 28 белем биреү программаһы әҙерләнгән һәм «Башҡортостан» ТРК ДУП-на белем биреү эшмәкәрлеген рөхсәт иткән дәүләт лицензияһы алынған.
Киләсәктә йәш һәм яңы эш башлаусы тележурналистар өсөн Телеижадтың төп этаптары буйынса уҡыу пособиеһын яҙырға иҫәп тота.
Мәҙәниәт, сәнғәт, телетапшырыуҙар өлкәһендә ижади ҡаҙаныштары, шулай уҡ юғары квалификациялы кадрҙар әҙерләүҙәге уңыштары өсөн Шәүрә Ғәббәс ҡыҙы Ғилманова төрлө министрлыҡтар һәм ведомстволар, йәмәғәт ойошмалары һәм ижади союздарҙың Почет грамоталары менән бүләкләнгән.
Аҡсулпанова Әлфиә Әнүр ҡыҙы – төп белгес, Телерадио сәнғәте мәктәп-студияһы уҡытыусыһы. Педагогия фәндәре кандидаты. «Киң мәғлүмәт сараларында һүҙ көсө», «Эшлекле аралашыу», «Киң мәғлүмәт сараларында конфликтлылыҡ» белем биреү курстары етәксеһе. «Өлкән класс уҡыусыларында гуманлылыҡ тәрбиәләү» темаһы буйынса диссертация яҡлаған. ДТРК тиклем Стәрлетамаҡ дәүләт педагогия академияһында һәм Башҡорт дәүләт университетында эшләгән.
Ғәлимова Ләлә Карам ҡыҙы – Мәктәп-студия методик кабинеты мөдире. Башҡорт педагогия институтының педагогика һәм психология факультетын тамамлаған. Һөнәре буйынса методист-психолог. Мәктәп-студия асылған көндән алып эшләй.
Мәмбәтова Әлиә Ринат ҡыҙы – төп белгес, мөхәррир, телерадио сәнғәте уҡытыусыһы. Өфө дәүләт сәнғәт академияһында мөхәррир-музыка белгесе һөнәренә уҡып сыға. Мөхәррир-театр белгесе һөнәре буйынса Санкт-Петербург театр сәнғәте академияһын тамамлай. Санкт-Петербургта Рәсәй Сәнғәт тарихы институты аспирантураһында уҡый. З.Исмәғилев ис. Өфө дәүләт сәнғәт академияһында уҡыта.


c: text/html

text:
Беренсе ит йәрминкәһендә 254 тонна ит һатылды
Уҙған ял көндәрендә республика баш ҡалаһында тәүге ит йәрминкәләре үтте. Сауҙа ҡаланың 11 майҙансығында йәйелдерелде. Яңы йыл алды ит рәттәре ассортименты ярайһы уҡ бай булды. Ауыл эшсәндәре ҡала халҡына һыйыр, сусҡа, ҡош-ҡорт иттәре тәҡдим итте. Һатып алыусылар алдағы ҡышҡа ит запастары туплай алды. Хаҡтар ҙа артыҡ ҡиммәт булманы. Мәҫәлән, һыйыр һәм сусҡа иттәрен килограмын 120-200 һумдан һатып алырға мөмкин ине. Һарыҡ ите бер аҙ ҡиммәтерәк булды. Килограмы 200 һумдан 250 һумға тиклем.
Ғәҙәттә, Яңы йыл өҫтәлендә мотлаҡ ашамлыҡ – ҡаҙ һәм өйрәк ите. Байрам алдынан ҡош-ҡорт итенә һорау айырыуса ҙур була. Уртаса 4 килограмлыҡ ҡаҙ итен мең һумға һатып алып булды, өйрәктәр бер аҙ арзаныраҡ – килограммы 130-200 һум һәм тауыҡтар – 50 һумдан 150 һумға тиклем.
Баш ҡаланың ҡулланыу баҙары идаралығы мәғлүмәттәренә ҡарағанда, ике йәрминкә көнөндә бөтәһе 254 тонна ит һәм 11 тонна ҡош-ҡорт ите һатылды. Көндәр һыуыҡ булыу арҡаһында йәшелсә килтерелмәне. Әммә бал килтергәйнеләр. Ул 500 килограмм самаһы һатылды. Ит йәрминкәләре шул уҡ майҙандарҙа киләһе ял көндәрендә лә дауам итәсәк.

robotstxt: allowed

filter: keep


text:
Дәүләт предприятиеларының табышлы эшләүе буйынса Башҡортостан Волга буйы федераль округында беренсе урынға сыҡты
Уҙған йыл йомғаҡтары буйынса 38 хужалыҡ итеүсе йәмғиәт Башҡортостан ҡаҙнаһына өс миллиард һумдан ашыу дивиденд күсергән. Йәнә 112 дәүләт унитар предприятиеһы 86 миллион һум күләмендә таҙа табышын күсергән. Был хаҡта БР Ер һәм мөлкәт мөнәсәбәттәре министрлығында үткән коллегияла ведомство башлығы Рәмил Исҡужин хәбәр итте.
Ошо түләүҙәр күләме буйынса Башҡортостан Рәсәй Федерацияһында – икенсе һәм бишенсе, Волга буйы федераль округы субъекттары араһында беренсе урында килә.
— Шуның менән бергә, ысынбарлыҡтағы картина табыштарҙың ҙур өлөшөнөң биш-ете эре компания тарафынан формалашыуын күрһәтә, ошо уҡ ваҡытта предприятиеларҙың күбеһенең финанс торошо шәптән түгел, — тип билдәләне министр. — Шулай итеп, дәүләт унитар предприятиелары һәм хужалыҡ итеүсе йәмғиәттәр эшмәкәрлегенең һөҙөмтәлелеген күтәреү көнүҙәк булып ҡала.
Рәмил Исҡужин һүҙҙәренсә, бының өсөн министрлыҡтың тейешле хеҙмәттәренә контролде көсәйтергә һәм был мәсьәләне хәл итеү өсөн мөмкин булған бөтә механизмдарҙы эшкә ҡушырға кәрәк. Дәүләт унитар предприятиеларына ул айырым иғтибар биреүҙе һораны.
— Былтыр министрлыҡтың банкротлыҡ процедуралары алып барылған дәүләт унитар предприятиелары һәм хужалыҡ итеүсе йәмғиәттәр менән эш алып барыуын билдәләгем килә. Дәүләт мөлкәте хужаһы вәкәләттәрен тормошҡа ашырыу һөҙөмтәһендә республика бюджетына 27 миллион һум аҡса килде, — тип билдәләне БР ер һәм мөлкәт мөнәсәбәттәре министры.


text:
Орхан Памуҡ
Фәри́т Орха́н Паму́ҡ (төр. Ferit Orhan Pamuk; 1952 йылдың июндең 7-һе, Истанбул, Төркиә) — төрөк яҙыусыһы, сығышы менән черкес. Бер нисә милли һәм халыҡ-ара бүләктәр лауреаты, шул иҫәптән Әҙәбиәт буйынса Нобель бүләге (2006). Төркиә Йөмһүриәтендә генә түгел, ә бөтә донъяла танылған яҙыусы, әҫәрҙәре илленән ашыу телгә тәржемә ителгән.
Иң ҙур әҫәре — ғаилә хикәйәһе «Йәүҙәт бәй һәм улдары». Унда Истанбул ғаиләһенең бер нисә быуын тураһында һөйләнә.
Яҙыусының ижадының төп темалары — Мәғриб (көнбайыш) һәм Шәреҡ (көнсығыш), Ислам һәм Христиан дине, ғәҙәт-ғөрөф һәм замансалыҡ араһында ҡаршылыҡтары. Мәҫәлән, Хәҙерге Төркиәләге Исламсылыҡ һәм Мәғрибселек (Көнбайышсылыҡ) араһында ҡаршылыҡ — 2002 йылда сыҡҡан «Ҡар» китабының төп темаһы булып тора.
Памуҡтың китаптарындағы бөтә ваҡиғалар тиерлек Истамбулда үтә. 2003 йылда сыҡҡан «Истамбул: Хәтирәләр һәм Ҡала» китабы — бер береһе менән бәйле хикәйәләр йыйынтығы була һәм Истамбул тураһындағы хикәйәләү менән үҙхикәйәләүсе (автобиографик) көйҙәрҙе бәйләнәштерә.
Һуңғы сыҡҡан «Ғәйепһеҙлек музейе» китабы үткәндәрҙе сағылдырыусы әйберҙәргә бағышлана. Памуҡ әйтмешләй, ул, китабында һымаҡ, иҫке һәм боронғо әйберҙәр музейе өсөн йыйынтыҡ төҙөй.
Әлеге заманда Орхан Памуҡ үҙенең яңы «Пейзаждың өлөштәре» китабы өҫтөндә эшләй.
Китаптары[үҙгәртергә | вики-тексты үҙгәртергә]
- Cevdet Bey ve Oğulları («Йәүҙәт бәй һәм улдары» (1979 йыл)
- Sessiz Ev («Тауышһыҙ өй» (1983 йыл)
- Beyaz Kale («Аҡ ҡәлғә» (1985 йыл)
- Kara Kitap («Ҡара китап» (1990 йыл)
- Yeni Hayat («Яңы тормош» (1994 йыл)
- Benim adım Kırmızı («Минең исемем Ҡыҙыл» (1998 йыл)
- Öteki Renkler («Бүтән төҫтәр» (1999 йыл)
- Kar («Ҡар» (2002 йыл)
- İstanbul: Hatıralar ve Şehir («Истанбул. Хәтирәләр һәм Ҡала» (2003 йыл)
- Masumiyet Müzesi («Ғәйепһеҙлек Музейе» (2008 йыл)
Һылтанмалар[үҙгәртергә | вики-тексты үҙгәртергә]
- Орхан Памуҡ рәсми сәхифәһе (урыҫ.)
- Орхан Памуҡ The Ledge әҙәби сәхифәһенә (инг.)


text:
Башҡортостанда яҙғы сәсеүгә тракторҙарҙың 84 проценты әҙер
Башҡортостанда яҙғы баҫыу эштәренә тракторҙарҙың 84 проценты әҙер. Бөгөнгө көнгә йәмғеһе 16750 тракторҙың 14070-е төҙөк хәлдә. Тупраҡ эшкәртеү, сәсеү машиналарының 86-89 проценты шулай уҡ сәсеүгә әҙер. 2012 йылдағы күрһәткестәр менән сағыштырғанда, был дүрт-биш процентҡа күберәк.
БР Ауыл хужалығы министрлығының матбуғат хеҙмәтенән хәбәр итеүҙәренсә, яҙғы сәсеүгә тупраҡ әҙерләү эштәренә 10 меңдән ашыу трактор агрегаты, шул иҫәптән сәскес, тырма һәм культиваторҙар йәлеп ителәсәк. 4350 агрегат ауыл хужалығы культураларын сәсеүҙә ҡатнашасаҡ. Дөйөм алғанда яҙғы сәсеү эштәренә яҡынса 14300 трактор йәлеп ителәсәк.
Сәсеү эштәрен үтәү графигын әҙерләү маҡсатында республика машина-технологик станциялары ауыл хужалығы тауарҙары етештереүселәре менән иген һәм ҡуҙаҡлы иген культураларын сәсеүгә килешеүҙәр төҙөй башлаған.


text:
26 ғинуар
26 ғинуар — григориан стиле буйынса йылдың 26-сы көнө. Йыл аҙағына тиклем 340 көн ҡала (кәбисә йылында 341).
Йөкмәткеһе
Байрамдар[үҙгәртергә | вики-тексты үҙгәртергә]
Халыҡ-ара[үҙгәртергә | вики-тексты үҙгәртергә]
Милли[үҙгәртергә | вики-тексты үҙгәртергә]
- Австралия — Австралия көнө.
- Доминика Республикаһы — Дуарте тыуған көн.
- Һиндостан — Һиндостан Республикаһы көнө.
- Уганда — Азатлыҡ көнө.
Тарихи ваҡиғалар[үҙгәртергә | вики-тексты үҙгәртергә]
Был көндө тыуғандар[үҙгәртергә | вики-тексты үҙгәртергә]
- 1932 — Йомағолов Илшат Хәлил улы, Рәсәй Федерацияһының һәм Башҡортостан Республикаһының атҡаҙанған артисы, драматург.


text:
Мифтахетдин Аҡмулла көндәре бара
7 — 11 декабрҙә Башҡортостан Республикаһында Халыҡ-ара Мифтахетдин Аҡмулла көндәре үткәрелә. БР Президенты Мортаза Рәхимов унда ҡатнашыусыларға ҡотлау сәләме ебәрҙе.
«Башҡорт халҡының бөйөк улдарының береһе Мифтахетдин Аҡмулланың бай ижади һәм мәғрифәтселек мираҫы алдынғы ижтимағи-сәйәси ҡараштарҙы үҫтереүҙә әһәмиәтле роль уйнай, Рәсәй халыҡтары рухи мәҙәниәте хазинаһына инә. Аҡмулланы, тыуған яҡтың тәрбиәүи мөмкинлектәрен һәм тәрән мәғрифәтселек традицияларын өйрәнеү үҙәгенә әйләнгән Башҡорт дәүләт педагогия университеты коллективы тарафынан шағирҙың гуманистик идеяларының уңышлы үҫтерелеүе ҡыуаныслы», — тиелә республика Президентының ҡотлауында.
Аҡмулла исемендәге Башҡорт дәүләт педагогия университетынан хәбәр итеүҙәренсә, саралар программаһы киң һәм күп төрлө. Төп сара булып IV Халыҡ-ара уҡыуҙар торасаҡ. Рәсәйҙең, яҡын һәм алыҫ сит илдәрҙең төрлө юғары уҡыу йорттарынан ғалимдар мәҙәниәттә һәм мәғарифта мәғрифәтселәрҙең гуманистик мираҫын тикшерәсәк.
Халыҡ-ара Аҡмулла көндәренең йомғаҡлау аккорды булып студенттар ҡатнашлығында традицион республика фольклор байрамы торасаҡ.


text:
Республика баш ҡалаһында «Шәжәрә байрамы» конкурсы үтте
Өфөлә балалар һәм үҫмерҙәр араһында «Шәжәрә байрамы» конкурсы үтте. Уны Өфө хакимиәтенең Мәҙәниәт һәм сәнғәт буйынса идаралығы, ҡаланың Орджоникидзе районы хакимиәте, райондың Башҡорттар ҡоролтайы башҡарма комитеты ойошторҙо. Конкурстың маҡсаты – Башҡортостан халыҡтарының милли традицияларын һаҡлау, пропагандалау һәм үҫтереү, шулай уҡ милли үҙаңды үҫтереү, үҙеңдең бәләкәй ватаныңа ватансылыҡ мөнәсәбәте тәрбиәләү.
Баш ҡаланың Орджоникидзе районында «Шәжәрә байрамы» беренсе йыл ғына үткәрелмәй, унда үҙ ғаилә шәжәрәләре менән башҡорттар вәкилдәре генә түгел, башҡа милләттәр ҙә ҡатнаша.
Конкурс ике этапта үтте. Ситтән һайлап алыу туры райондың барлыҡ белем биреү, шул иҫәптән, башланғыс һәм урта профессиональ белем биреү учреждениеларында һәм үҫмерҙәр клубында уҙҙы. Уның йомғаҡтары буйынса финалсылар билдәләнде, тап улар үҙҙәренең ырыу тарихын «Новатор» Балалар ижады йортонда тәҡдим итте.
Билдәле фольклорсы һәм йырсы, Башҡортостан Республикаһының Башҡорт ҡатын-ҡыҙҙары йәмғиәте рәйесе Розалия Солтангәрәева байрамдың абруйлы ҡунағы булды. Уның әйтеүенсә, хәҙерге әхләҡи һәм рухи кризис осоронда бындай саралар үткәреү бик мөһим. Ойоштороусыларҙың, тәү сиратта Орджоникидзе районының Башҡорттар ҡоролтайы башҡарма комитеты рәйесе Мәрфүғә Мостафинаның, аҡыллы эш итеүе һөҙөмтәһендә шәжәрә байрамы йәнле, ихлас килеп сыҡты.
Конкурста ҡатнашыусыларҙың эштәре менән жюри ағзалары танышты. Һәр ҡатнашыусы үҙенең ата-бабалары, ғаилә йолалары тураһында һөйләне, фотографиялар һәм ғаилә ҡомартҡыларын күрһәтте.
Конкурс йомғаҡтары буйынса төрлө номинацияларҙа еңеүселәр билдәләнде. Шәжәрәне ентекле өйрәнгәне өсөн Резеда Дәүләтйәнова (155-се һөнәри лицей) бүләкләнде. Ғаилә йолаларын һаҡлаған һәм үҫтергән өсөн – Айгөл Нафиҡова (26-сы балалар баҡсаһы), иң тәрән тамырлы шәжәрә өсөн – Илсур Әминев (Өфө яғыулыҡ-энергетика колледжы).
Шәжәрәне үҙенсәлекле биҙәгән һәм ижади ҡараш өсөн награданы – Дилара Ханмырҙина (27-се балалар баҡсаһы), шәжәрәне төҙөгәндә ғаилә ҡомартҡыларын ҡулланған өсөн Терещенко ғаиләһе («Диалог» балалар, үҫмерҙәр һәм йәштәр өсөн клубтар берләшмәһе) алды.
Еңеүселәрҙе Мәҙәниәт һәм халыҡ ижады үҙәге, «Новатор» Балалар ижады йорто, Өфө яғыулыҡ-энергетика колледжы һәм «Дуҫлыҡ» Мәҙәниәт һарайы (Иҫке Турбаслы ҡасабаһы) ижади коллективтары әҙерләгән тантаналы концерт барышында бүләкләнеләр, тип хәбәр иттеләр Өфө хакимиәтенең матбуғат хеҙмәтендә.


text:
Рөстәм Хәмитов: «Ауыл кешеләре — республиканың һәм бөтә илдең ысын терәге»Фото: Андрей Старостин
Рөстәм Хәмитов: «Ауыл кешеләре — республиканың һәм бөтә илдең ысын терәге»
Рөстәм Хәмитов: «Ауыл кешеләре — республиканың һәм бөтә илдең ысын терәге»Фото: Андрей Старостин
ӨФӨ, 2014 йыл, 17 ноябрь. /«Башинформ» мәғлүмәт агентлығы, Илья Спиридонов/.
14 ноябрҙә Башҡортостан Президенты Рөстәм Хәмитов Ауыл хужалығы һәм эшкәртеү сәнәғәте хеҙмәткәрҙәре көнөнә арналған тантаналы йыйылышта сығыш яһаны.
Сара башланыр алдынан республика башлығы төбәк агросәнәғәт комплексының алдынғы ғилми-белем биреү учреждениеларының продукцияһы һәм эштәре күрһәтелгән тематик күргәҙмә менән танышты.
Рәсәй ауыл хужалығы академияһының Башҡортостан ауыл хужалығы ғилми-тикшеренеү институты стендында Башҡортостан Президентына Ғилми-тикшеренеү институты белгестәре сығарған емеш-еләк, йәшелсә һәм иген культураларының районлаштырылған төрҙәрен күрһәттеләр.
Башҡортостан умартасылыҡ һәм апитерапия буйынса ғилми-тикшеренеү үҙәге директоры Әмир Ишемғолов Рөстәм Хәмитовҡа республикала 6,5 мең тонна тауар балы етештерелгәнлеген һөйләне, әүәлге потенциал был күрһәткесте бер нисә тапҡыр арттырырға мөмкинлек бирә. Башҡортостан Президентына республика умартасыларының продукцияһын, шул иҫәптән бал ҡорто елеме нигеҙендә эшләнгән косметика һәм дауалау-профилактика сараларын күрһәттеләр. Башҡортостан ғилми-тикшеренеү үҙәгенең экспозицияһына шулай уҡ «Алтын көҙ-2014» XVI Рәсәй агросәнәғәт күргәҙмәһендә алтын миҙал яулаған, бал мармеладынан эшләнгән Дуҫлыҡ монументы скульптураһы инде.
Башҡорт дәүләт аграр университеты вәкилдәре республика башлығына студент отрядтарының эшмәкәрлеге, йөк ташыу һәм механикалаштырылған эштәрҙе башҡарыуҙа спутник мониторингының навигация технологиялары тураһында һөйләне. Улар йәйен иген урыу эштәре ваҡытында, Башҡортостандан ярымутрауҙың аграрийҙарына ярҙамға техника йүнәлтелгән саҡта Ҡырымдың Белогорск районында үҙҙәрен уңышлы күрһәтте. Бөгөнгө көнгә республика машина-технологик үҙәктәре һәм ауыл хужалығы ойошмаларында навигация ҡорамалдары менән 800-гә яҡын йөк автомобиле һәм комбайн йыһазландырылған.
Үҙ сығышында Рөстәм Хәмитов республиканың тулайым продукция күләме буйынса илдә етенсе урынды биләй тип билдәләне. Быйыл туғыҙ айҙа ул 104 миллиард һумдан артҡан.
— Һәр ауыл хужалығы йылы үҙенсә ҡатмарлы, 2014-се лә бынан ситтә ҡалманы. Әммә, ауырлыҡтарға ҡарамаҫтан, республиканың агросәнәғәт комплексы эшсәндәре 2,7 миллион тоннанан ашыу иген йыйҙы. Ул былтырғыға ҡарағанда ярты миллион тоннаға күберәк. Һәр ваҡыттағыса, күп йылдар дауамында бик яҡшы һөҙөмтәләр күрһәткән беҙҙең иң яҡшы хужалыҡтар айырылды. Ошондай лидерҙар һәр ауыл хужалығы районында бар, — тине республика башлығы.
Рөстәм Хәмитов аграрийҙарҙы заман менән бергә атларға, яңы технологияларҙы әүҙем индерергә, тармаҡты модернизациялау менән шөғөлләнергә саҡырҙы.
— Беҙҙең тәбиғәт һәм тупраҡ шарттарына яраҡлаштырылған заманса ауыл хужалығы етештереү технологиялары талап ителә. Сәсеү майҙандары структураларын уны билдәле райондарҙа, аныҡ тупраҡта яҡшы уңыш биреүсе, иҡтисади яҡтан файҙалы культуралар етештереү менән бәйләп оптималләштереүҙе дауам итергә кәрәк, — тип айырып әйтте Башҡортостан Президенты.
Төбәк башлығы, агросәнәғәт комплексы республика иҡтисады үҫешендә, ауыл биләмәләрен үҫтереүҙә, заманса эш урындары булдырыуҙа һәм кешеләрҙең йәшәү сифатын арттырыуҙа иң мөһим сығанаҡтарҙың береһе, тип атаны.
— Ауыл хеҙмәте башҡаларға оҡшамаған. Ауыл эшсәндәре өсөн иң мөһиме – кешеләрҙең өҫтәлдәрендә икмәктең, башҡа аҙыҡ-түлектең булыуы. Шуға күрә йыш ҡына эш көнө ҡояш сыҡҡандан алып байығанға ҡәҙәр дауам итә. Ауыл кешеләре – республиканың һәм бөтә илдең ысын терәге. Шулай булды һәм һәр саҡ буласаҡ. Бөтә ауыл эшсәндәренә намыҫлы хеҙмәттәре, боронғо йолаларға тоғро ҡалыуҙары, тыуған ергә бирелгәнлектәре өсөн рәхмәт әйтәһем килә, — тип аграрийҙарға рәхмәтен белдерҙе Рөстәм Хәмитов.
Сығыштың тулы стенограммаһы БР Президентының рәсми сайтында бирелгән.


text:
Өфөлә йәш ғалимдарҙың иң яҡшы ғилми проектын һайлаясаҡтар
«УМНИК» фәнни-техник өлкәһендә бәләкәй предприятиелар үҫешенә булышлыҡ итеү фонды программаһы буйынса инновацион проекттар конкурсының йомғаҡлау сессияһы БР Фәндәр академияһында 9-10 декабрҙә үткәрелә.
БР Фәнгә ярҙам итеү һәм уны үҫтереү фондының матбуғат хеҙмәтенән хәбәр итеүҙәренсә, финалда республика вуздарында һайлап алыу турын үткән, бер нисә тиҫтә иң яҡшы инновацион проекттар авторҙары ҡатнашасаҡ. Уларҙың ғилми эштәрен эксперт комиссияһы тикшерәсәк, уның составында вуздарҙың һәм ғилми-тикшеренеү ойошмаларының әйҙәүсе белгестәре, шулай уҡ БР Фәндәр академияһы ғалимдары. Финалсылар биш йүнәлеш буйынса үҙ проекттарын тәҡдим итәсәк: «Мәғлүмәти технологиялар», «Заманса материалдар һәм уларҙы булдырыу технологиялары», «Биотехнологиялар», «Яңы приборҙар һәм аппарат комплекстары» һәм «Киләсәк медицинаһы». Программала ҡатнашыу өсөн төп критерийҙар – фәнни яңылыҡ, актуаллек, продукттың (технологияның) техник әһәмиәте, шулай уҡ проектты бойомға ашырыу мөмкинлеге.
Конкурсҡа 10 декабрҙә йомғаҡ яһаласаҡ.
Программаны финанслауға Фонд йыл һайын 500 миллион һум аҡса бүлә. Конкурс еңеүсеһе ике йылға 400 мең һум күләмендә грант аласаҡ. Шулай, конкурстың яҙғы сессияһы барышында Башҡортостандан 15 кеше субсидия алды.


text:
Кәрәк выложили элек тураһында 0.9.1 ул, шаҡтай яҡшы вариант яҡшы улучшение. Ләкин беҙ көткән был бик шәп анимация, эшләнгән Net һәм ғәжәйеп аниматор, that happens to be related by blood to the team here 🙂
Беҙ шулай уҡ яҡшы булдырылды Виджет Галереяһы бите, рәт-рәт сходите һәм ҡарағыҙ!
Башҡа үҙгәрештәр үҙ эсенә:
- Добавлена ярҙам өйлә Админ-интерфейс өсөн бик таралған һораусылар (ачкычлары – юҡ,, һезгә кәрәк түгел ачкычлары шаблон буйынса)
- Рөхсәт итергә jQueryUI версияһын булыу overriden, разрешении күп кенә конфликттар (иҫке темалар, барыһы да ҡәнәғәтләнерлек кеүек компоненттар менән ненормированные версияһы jQuery һәм jQueryUI)
- Затруднительном хәле, ҡасан насар плагины вставить .CSS " формала неприличной (был инвалидтарға күреү мөмкинлеге, ниндәй телдәр бар ине selecred)
- Добавлена функцияһы transposh_echo – т. беҙҙең сайтын эшләү өсөн документтар һәм ҡулланыу
- Ремонт өсөн виджет, ябай бер категориянан икенсе категорияға тәржемә итеү менән шорты, иҫке аккаунт ремонт Dropbox, идентификаторы удаляется
- Добавление касания пуансони т admin, мөмкинлек тулырак һайлау теле сенсоры айланмалар
- Исправлено незначительный проблемалар, обнаружении менән 0.9.0
Ни хәлдә һин ждешь? Скачать һуңғы хәҙер версия!


text:
Фото:
Рөстәм Хәмитов Милли медицина палатаһы башлығы Леонид Рошаль менән осрашты
Фото:
18 ғинуарҙа Өфөлә Башҡортостан Президенты Рөстәм Хәмитов Милли медицина палатаһы башлығы Леонид Рошаль менән осрашты.
Республика башлығының матбуғат хеҙмәтенән хәбәр итеүҙәренсә, әңгәмә барышында яҡтар, илдә гражданлыҡ йәмғиәтен төҙөүҙә медицина хеҙмәткәрҙәре әүҙем ҡатнашырға тейеш, тип билдәләне. Леонид Рошаль медицина хеҙмәттәрен сифатлыраҡ итеүгә йүнәлтелгән норматив акттарҙы әҙерләүҙә ҡатнаша алырлыҡ структура төҙөү яҡлы булыуын билдәләне. Профессор фекеренсә, Медицина палатаһы бындай структура ролен башҡара алыр ине.
— Сит илдәрҙә һаулыҡ һаҡлау министрлыҡтары профессиональ эшмәкәрлек менән шөғөлләнмәй. Уларҙың ҡулында – аттестаттар, сертификаттар, финанстар, идеология структуралары. Ә ҡалған эш менән профессиональ ассоциациялар мәшғүл. Бөтә илдәрҙә лә улар берҙәм. Германияла – Медицина палатаһы, Америкала – Ассоциациялар. Барлыҡ был өлкәләр менән улар эш итә. Германияла, мәҫәлән, һәр табиб мотлаҡ Медицина палатаһы ағзаһы булырға тейеш. Әммә әгәр ҙә ул этик нормаларҙы боҙа икән, уны ойошманан сығаралар, һәм ул профессиональ эшмәкәрлек менән башҡа шөғөлләнергә тейеш түгел, — тине билдәле балалар хирургы.
Рөстәм Хәмитов Леонид Рошальдың Башҡортостанда Төбәк медицина палатаһын булдырыу буйынса тәҡдимен хупланы.
— Был дөрөҫ тәҡдим. Мин судъялар берләшмәһе менән сағыштырам. Уларҙа Коллегия бар. Ҡайһы бер судъяларҙың был исемгә, бәлки, лайыҡ булмауын беләбеҙ. Ошоға бәйле Коллегия үҙенә күрә һайлап алыу үткәрә. Һәм бының менән Һаулыҡ һаҡлау министрлығы түгел, ә һеҙ әйткән профессионалдар ойошмаһы шөғөлләнергә тейеш. Был бик аҡыллы фекер, — тип һыҙыҡ өҫтөнә алды республика Президенты.


text:
Рөстәм Хәмитов Халыҡ-ара балалар уйындары комитеты президенты Торстен Раш менән осраштыФото: Олег Яровиков
Рөстәм Хәмитов Халыҡ-ара балалар уйындары комитеты президенты Торстен Раш менән осрашты
Рөстәм Хәмитов Халыҡ-ара балалар уйындары комитеты президенты Торстен Раш менән осраштыФото: Олег Яровиков
ӨФӨ, 2016 йыл, 5 май. /«Башинформ» мәғлүмәт агентлығы, Александр Смирнов/.
5 майҙа Республика йортонда Башҡортостан Башлығы Рөстәм Хәмитов Халыҡ-ара балалар уйындары комитеты президенты Торстен Раш менән осрашты. Өфөнөң 2019 йылда Йәйге Халыҡ-ара балалар уйындарын үткәреүгә кандидат булараҡ әҙерлеге тикшерелде.
– Халыҡ-ара балалар уйындары беҙгә абруй йәки PR-кампания өсөн түгел, ә йәш быуынды спортҡа, сәләмәт йәшәү рәүешенә йәлеп итеү өсөн кәрәк. Бынан сығып, беҙ 2019 йылда Өфөлә Халыҡ-ара балалар уйындарын уҙғарыу мөмкинлеген ҡарайбыҙ, – тине Рөстәм Хәмитов.
2013 йылда Башҡортостандың баш ҡалаһында үткән VI Ҡышҡы Халыҡ-ара балалар уйындарын ҡала юғары кимәлдә ойошторҙо, тип билдәләне Торстен Раш.
– Бөгөн Халыҡ-ара балалар уйындарын ҡабул итергә әҙер ҡаланы табыуы еңел түгел, сөнки унда ҡатнашыусылар ике тапҡырға күберәк, финанс йәһәтенән дә ҙур һорауҙар бар. Өфө кеүек ышаныслы партнерҙарыбыҙ булыуына бик шатбыҙ, – тип һыҙыҡ өҫтөнә алды Торстен Раш. – Һеҙҙең базағыҙ ныҡлы, ошо уйындарҙы үткәреүгә әҙер булыуығыҙға ышанам.
Осрашыуҙа шулай уҡ комитеттың генераль секретары Ричард Смит ҡатнашты. Торстен Раш менән бергә улар Өфөлә ярыштарҙы уҙғарыу өсөн йәлеп итергә мөмкин булған спорт һәм инфраструктура объекттарын ҡарай.
2016 йылдың июлендә Нью-Тайбэй ҡалаһында (Тайвань) 50-се Йәйге Халыҡ-ара балалар уйындары сиктәрендә 2019 йылда 53-сө Йәйге Халыҡ-ара балалар уйындарын уҙғарыуға кандидат булараҡ Өфө менән таныштырыу сараһы үтә.
Унан алдараҡ Башҡортостандың баш ҡалаһы VI Ҡышҡы Халыҡ-ара балалар уйындарын ҡабул иткәйне. Ярыштарҙа 20 илдең 60 ҡалаһынан йыйылма командалар ҡатнашты. Спортсылар ете спорт төрө: тау саңғыһы, хоккей, фигуралы шыуыу, шорт-трек, сноубординг, спорт ориентиры һәм саңғы уҙышы буйынса 170-кә яҡын миҙал уйнатты. Ярыш һөҙөмтәләре буйынса Өфө командаһы 16 миҙал яуланы һәм беренсе урынға лайыҡ булды.


text:
Башҡортостанда ҡаҙ өмәләре башланды
ӨФӨ, 2014 йыл, 9 декабрь. /«Башинформ» мәғлүмәт агентлығы, Әлим Фәйезов/.
Декабрь башында республика ауылдарында иң күркәм милли йолаларҙың береһе — ҡаҙ өмәһе үткәрелә. Туймазы районында ул элек-электән күңелле сараларҙан һанала.
Милли мәҙәниәттең байлығын һәм үҙенсәлеген сағылдырған байрамда ауыл халҡы бер-береһе менән аралаша, һәр кем үҙенең оҫталығын күрһәтә. Йәштәр киләсәктә ғаилә ҡороу өсөн бер-береһен күҙләй.
Туймазы районында шәхси хужалыҡтар ҡына түгел, шулай уҡ ауыл хужалығы предприятиелары ла ҡаҙ үрсетеү менән шөғөлләнә. Хәҙерге көндә районда миллиондан ашыу ҡош аҫрала, шуларҙың 70 мең тирәһе — инә ҡаҙҙар. Ҡаҙҙар республика халҡына ғына түгел, шулай уҡ күрше төбәктәргә һатыуға сығарыла, тип хәбәр иттеләр муниципалитет хакимиәтенән.


text:
Фото:
21 март – Халыҡ-ара планетарийҙар көнө
Фото:
21 мартта донъяның күп илдәрендә Халыҡ-ара планетарийҙар көнө билдәләнә. Был байрам яҙғы көн менән төндөң тигеҙләшкән көнөнә яҡын йәкшәмбелә билдәләнә. Быйыл көн менән төндөң тигеҙләшеүе 20 мартҡа тура килә, шуға ярашлы Планетрийҙар көнө 21 мартта билдәләнә.
— Бына 45 йыл дауамында, республикала бындай үҙенсәлекле берҙән-бер учреждение булараҡ, Өфө планетарийы өфөлөләргә һәм ҡала ҡунаҡтарына йондоҙло йыһан бүләк итә, — тип һөйләй әйҙәүсе методист Тамара Денисова. —Планетарий репертуарында балалар һәм ололар өсөн18 программа бар. Улар мауыҡтырғыс планеталар һәм йондоҙҙар донъяһы менән таныштыра. Һәм планетарийҙың йондоҙло залында ни бары 80 урын булыуға ҡарамаҫтан, уҙған йылда уның сеанстарында 50 мең тамашасы булған.
Быйыл үҙенең байрамын планетарий иң йәш тамашасылар өсөн әҙерләнгән «Ҡуян балаһы Тафиктың йондоҙло дуҫтары» программаһының премьераһы менән билдәләй. Сағыу һүрәттәр, йондоҙло йыһан, йондоҙлоҡтарҙы һүрәтләгән әкиәт формаһындағы был тамаша балаларға йондоҙ, планета, Ай тураһында тәүге мәғлүмәттәр бирәсәк, балаларҙың Ҡояш ҡайҙа йоҡлай, көн нисек тыуа, Ҡояштың балаһы-планетаһы күпме кеүек һорауҙарына яуап бирәсәк. Программа премьераһы 21 мартҡа көндөҙгө 12-гә билдәләнгән. Байрам хөрмәтенә планетарийҙың йондоҙло залына премьераға инеү бушлай буласаҡ.
Шулай уҡ был көндө планетарий тамашасыларҙы йәнә дүрт программаһына саҡыра: иртәнге 10.45-тә «Йондоҙлоҡ тураһында мифтар», төшкө 13.30 сәғәттә «Эги һәм Робик мажаралары», « Андромеданан килгән яҡтылыҡ» — 15.00-дә, «Майя цивилизацияһының космик серҙәре» — 16.30.
21 мартта мәктәп уҡыусыларының яҙғы каникулдары башланғанға күрә, был арала планетарий ял көндәрһеҙ эшләйәсәк, көнөнә бер нисә сеанс күрһәтәсәк. Өфө планетарийы мауыҡтырғыс боронғо фәндәрҙең береһе – астрономияға вайымһыҙ булмаған, йондоҙло күккә һоҡланып ҡараған һәр кешене үҙенә саҡыра.


text:
«Юлдаш» радиоһы инвалид балаларға ярҙам йөҙөнән «Күңел йылыһы» марафонын ойошторҙоФото: «Юлдаш» мәғлүмәт һәм йыр-моң каналы
«Юлдаш» радиоһы инвалид балаларға ярҙам йөҙөнән «Күңел йылыһы» марафонын ойошторҙо
«Юлдаш» радиоһы инвалид балаларға ярҙам йөҙөнән «Күңел йылыһы» марафонын ойошторҙоФото: «Юлдаш» мәғлүмәт һәм йыр-моң каналы
ӨФӨ, 2016 йыл, 20 май. /«Башинформ» мәғлүмәт агентлығы, Гөлфиә Акулова/.
20 майҙа «Юлдаш» мәғлүмәт һәм йыр-моң каналы «Күңел йылыһы» тип аталған марафон үткәрә. Сара Башҡортостандың «Әсә йөрәге» әсәләр советы төбәк йәмәғәт ойошмаһы менән берлектә ойошторолдо.
Төп маҡсат — һаулыҡ мөмкинлектәре сикләнгән балаларға, шулай уҡ инвалид бала тәрбиәләгән ғаиләләргә мәғлүмәти һәм матди ярҙам күрһәтеү.
Марафон барышында уңайлы мөхит, инклюзив белем биреү, коррекция мәктәптәрендә уҡыу, спорт менән шөғөлләнеү, шифахана-курорт дауалауы, социаль страховкалау, инвалид балаларҙың ижади бәйгеләрҙә ҡатнашыуы мәсьәләләре күтәрелә. Унда инвалид балалар менән шөғөлләнгән ойошмалар, табиптар, уҡытыусылар, Башҡортостандың Хеҙмәт һәм халыҡты социаль яҡлау министрлығы вәкилдәре, инвалид балалар ҡатнаша.
Башҡортостандың «Әсә йөрәге» әсәләр советы төбәк йәмәғәт ойошмаһы махсус иҫәп асты. Бөтә аҡса инвалид балаларҙы социаль реабилитациялауға йүнәлтелә. Иҫәптең реквизиттары — «Юлдаш» радиоһының рәсми сайтында һәм «Бәйләнештә» төркөмөндә.
Радиомарафон киске сәғәт 9-ға тиклем дауам итә. Алып барыусыларға һәм ҡунаҡтарға (347) 273-88-66, 273-68-47 телефондары буйынса тура эфирҙа һорауҙар бирергә мөмкин.


text:
1 апрелдән ватан автомобилдәренә автокредит биреүҙең яңы ҡағиҙәләре ғәмәлгә инә
1 апрелдән Рәсәй кредит ойошмаларына физик шәхестәргә еңел автомобиль һатып алыуға бирелгән кредиттар буйынса инеп етмәгән табыштарҙы ҡаплауға федераль бюджеттан субсидиялар биреү ҡағиҙәләре ғәмәлгә инәсәк. Был документ көскә инеү менән Рәсәй Финанс министрлығына федераль бюджетҡа 2010 һәм 2011 йылдарға ике миллиард һум ассигнованиелар һалырға тура киләсәк.
Ҡағиҙәләрҙә, устав капиталында Рәсәй Федерацияһы йәки РФ Үҙәк банкының ҡатнашыу өлөшө кәмендә 50 процент тәшкил иткән һәм илдең бөтә федераль округтарында филиалдары булған ойошма ғына дәүләт ярҙамы ала ала, тип яҙылған. "Российская газета" хәбәр итеүенсә, был критерийҙарға ике банк ҡына — Һаҡлыҡ банкы һәм ВТБ — тап килә.
Субсидиялар ватанда етештерелгән, хаҡы 350 мең һумдан ашмаған еңел автомобилдәр һатыусы компанияларға заем средстволары биргән кредит ойошмаларына бирелә. Был исемлектә АвтоВАЗ-дың бөтә моделдәре, UAZ Hunter, Fiat Albea, Kia Spectra, Renault Logan, Skoda Fabia и Volkswagen Jetta. Әгәр ҙә Рәсәйҙә етештерелгән башҡа маркаларға хаҡ кәмеһә, улар ҙа был исемлекте тулыландырасаҡ, мәҫәлән, Chevrolet Niva йәки Ford Focus.
Бында ҡайһы бер шарттар күҙәтелергә тейеш. Атап әйткәндә, кредит һумдарҙа түләнергә тейеш, физик шәхес тауар хаҡының кәмендә 30 проценты күләмендә алдан түләү индерергә тейеш, кредит договорының ғәмәлдә булыу срогы — 2011 йылдың 31 декабренә тиклем.


text:
Фото:
Төлмәйҙә авария урынында һыу һаҡлау зонаһы бысранмаған
Фото:
“Росприроднадзор”ҙың Башҡортостан Республикаһы буйынса идаралығы белгестәре 31 ғинуарҙа Инйәр ауылынан 15 километр алыҫлыҡта, Төлмәй һәм Александровка тораҡ пункттары араһындағы аҡланда авария урынында булды.
Хәтерегеҙгә төшөрәбеҙ, яғыулыҡ-майлау материалдары тултырылған цистерналар түңкәрелеү һөҙөмтәһендә янғын сыға. Дим һәм Инйәр станцияларынан ремонт үткәреү поездары килеп, янғын һүндерелә.
“Росприроднадзор”ҙың БР буйынса идаралығы белгестәре һәләкәт урынын тикшергәндә һыу һаҡлау зонаһының һәм Инйәр йылғаһы боҙ ҡатламының бысранмауын асыҡланы.
Янған нефть продуктының атмосфера һауаһына йоғонтоһо һөҙөмтәһендә тирә-яҡ мөхиткә килтерелгән зыян күләме техник тикшереү тамамланғандан һуң билдәләнәсәк.


text:
Рөстәм Хәмитов Ирандың Рәсәйҙәге илсеһе Мехди Санаи менән осрашты Фото: Олег Яровиков
Рөстәм Хәмитов Ирандың Рәсәйҙәге илсеһе Мехди Санаи менән осрашты
Рөстәм Хәмитов Ирандың Рәсәйҙәге илсеһе Мехди Санаи менән осрашты Фото: Олег Яровиков
ӨФӨ, 2015 йыл, 8 октябрь. /«Башинформ» мәғлүмәт агентлығы, Александр Смирнов/.
7 октябрҙә Республика йортонда Башҡортостан Башлығы Рөстәм Хәмитов менән Иран Ислам Республикаһының Рәсәйҙәге Ғәҙәттән тыш хәлдәр һәм Тулы хоҡуҡлы вәкиле Мехди Санаиҙың осрашыуы булды. Яҡтар сәнәғәт, сауҙа-иҡтисади, фәнни, мәҙәни хеҙмәттәшлек мөмкинлектәрен тикшерҙе.
– Бөгөн илдәрҙә эшҡыуарлыҡты үҫтереү йәһәтенән бәйләнеш булдырыу беҙҙең өсөн бик мөһим. Әлбиттә, яҡын арала үҙ-ара эш итеү буйынса һөйләшеүҙәр алып барыу өсөн Башҡортостан делегацияһын Иранға ебәреү күҙаллана. Нефть сығарыу, нефть химияһы, нефть эшкәртеү өлкәһендә үҙ-ара эш итергә мөмкин. Бынан тыш, беҙ машиналар эшләү комплексының Иран предприятиелары менән хеҙмәттәшлеген күҙ уңында тотабыҙ. Быйыл беҙҙең делегация Иранға барыр, тип ышанабыҙ, – тине Рөстәм Хәмитов. – Киләһе йылда беҙ килешеүҙәрҙе ғәмәлгә ашыра, йөкмәтелгән бурыстарҙы үтәй, бизнес мөнәсәбәттәрен үҫтерә башларға тейеш.
– Төрлө йүнәлештәрҙә, шул иҫәптән мәғариф, юғары уҡыу йорттары менән эшләү, иҡтисад, сәнәғәт өлкәһендә хеҙмәттәшлек итеү өсөн ҙур мөмкинлектәребеҙ бар. Башҡортостандың иҡтисади ҡеүәте яҡшы, беҙ тап шуға иғтибар иттек, – тип билдәләне Мехди Санаи. – «Башнефть» компанияһы менән һөйләшеүҙәр ҙә ыңғай һөҙөмтәләрен бирер, тип ышанабыҙ.
Республика Башлығы һүҙҙәренсә, «Башнефт»тең Иран менән хеҙмәттәшлеге мәсьәләһе компания етәкселеге менән осрашыуҙа тикшереләсәк.
Шуны билдәләп үтергә кәрәк: 2014 йылда Иран Башҡортостандың тышҡы сауҙа партнерҙары араһында 80-се урын биләне. Үҙ-ара тауар әйләнеше 281,9 мең доллар тәшкил иткән. Республиканан Иранға ташлы тоҡомдарҙы һәм грунтты быраулау ҡорамалдары оҙатыла. Башҡортостанға органик химик берләшмәләр (бутилен) һәм быраулау ҡорамалдары килтерелә.


text:
Башҡортостан йәштәре Мәләүездә фестивалгә йыйылды
Йома, 28 сентябрҙә, Мәләүездә III «Ғорурланам һинең менән, тыуған Башҡортостан!» республика ижади йәштәр һәм студенттар фестивале үтә. Сара БР Президенты Хакимиәте, республиканың ЮНЕСКО эштәре буйынса комитеты, төбәктең Йәштәр сәйәсәте һәм спорт министрлығы, Мәләүез районы хакимиәте ярҙамында ойошторола.
Фестивалдә дөйөм белем биреү мәктәптәренән, шулай уҡ лицей, гимназия, урта махсус һәм юғары уҡыу йорттарынан йәмғеһе меңдән ашыу кеше ҡатнаша.
Мәләүездә бындай сара өсөнсө йыл рәттән үткәрелә. Быйыл ул Имен бала саҡ һәм ғаилә ҡиммәттәрен нығытыу йылына арнала. Фестиваль Башҡортостандың мәғариф һәм мәҙәниәт өлкәләрендәге ҡаҙаныштарын һаҡлауға һәм уларҙы артабан арттырыуға булышлыҡ итә, йәштәргә үҙҙәренең ижади һәм ғилми мөмкинлектәрен тормошҡа ашырырға, яңы ҡыҙҡлы мәғлүмәт менән танышырға мөмкинлек бирә.
— Мәләүезде хаҡлы рәүештә йәштәр ҡалаһы тип атарға була, сөнки муниципаль район халҡының өстән бер өлөшөн тап йәштәр тәшкил итә, — тине Мәләүез районы хакимиәте башлығының социаль мәсьәләләр буйынса урынбаҫары Илнур Мөлөков, фестивалдә ҡатнашыусыларҙы сәләмләп.
Конкурс төрлө номинацияларҙа үткәрелә. Улар араһында – һынлы сәнғәт, плакат, фотоһүрәт, инша, видеоклип, ғилми-тикшеренеү эше. Йыл һайын фестиваль һәләтле йәштәр араһында яңы исемдәр аса, тип хәбәр итте Мәләүез районы хакимиәтенең мәғлүмәт-аналитика бүлеге баш белгесе Елена Мазиева.


text:
Профсоюздар Башҡортостан бюджетын билдәләүгә йоғонто яһаны
БР Хөкүмәте 2011 йылға республика бюджетын билдәләгәндә Башҡортостан профсоюздарының тәҡдимен ҡабул итте. Был турала Хөкүмәт Премьер-министры урынбаҫары, Башҡортостандың финанс министры Айрат Ғәскәров БР Профсоюздар федерацияһы рәйесе Әмирхан Сәмерханов менән осрашыу ваҡытында телгә ала.
Айрат Ғәскәров әйтеүенсә, республика бюджетын төҙөгәндә профсоюздарҙың төп талабы – Башҡортостанда минималь эш хаҡы күләмен 5500 һумға тиклем арттырырға – иҫәпкә алына. Хәҙерге ваҡытта был мәсьәлә буйынса ыңғай ҡарар ҡабул ителгән. Был сара республикала эш хаҡын арттырыуға килтерергә тейеш.
Айрат Ғәскәров шулай уҡ, киләһе йылда Башҡортостан Хөкүмәте социаль өлкәне һәм торлаҡ-коммуналь хужалыҡты финанслау күләмен арттырырға йыйына, тип хәбәр итте. Бынан тыш, республикала иң көнүҙәк мәсьәләләрҙең береһе – халыҡты торлаҡ менән тәьмин итеүҙе хәл итеүгә йүнәлтелгән «Торлаҡ» программаһы эшләнәсәк.


text:
Өфөлә торлаҡ менән тәьмин ителгәнлек нормаһын арттырыу планлаштырыла
Торлаҡ менән тәьмин ителгәнлеккә килгәндә Өфөлә бер кешегә 20 квадрат метр тура килә. Был хаҡта Өфөлә Инвестициялар, күсемһеҙ милек һәм девелопмент форумы асылғандан һуң үткән брифингыла ҡала хакимиәтенең беренсе урынбаҫары Владислав Никитин хәбәр итте.
— Был күрһәткес илдең башҡа мегаполистары араһында күпкә түбәнерәк, — тине ул. – Бүтән ҙур ҡалаларҙа был һан бер кешегә 22,6 квадрат метр тәшкил итә.
Владислав Никитиндың әйтеүенсә, Башҡортостандың баш ҡалаһында оҙайлы перспективала торлаҡ менән тәьмин ителеш нормаһын 26,5 квадрат метрға еткереү планлаштырыла.
Бынан тыш, беренсе вице-мэр, халыҡ торлаҡ һатып алырға әҙер, әммә уларға килемдәренең түбән булыуы ҡамасаулай, тип билдәләне. Яҡын арала бер нисә социаль, шул иҫәптән ипотека программалары, шулай уҡ торлаҡтың үҙҡиммәтен кәметеү буйынса программалар әҙерләнәсәк.


text:
Башҡортостан артистары Ҡазанда «Ҙур концерт»та сығыш яһаясаҡ
27 апрелдә Ғәлиәскәр Камал исемендәге Татар дәүләт театрында «Ҙур концерт» үтәсәк, тип хәбәр итә «Татар-информ» мәғлүмәт агентлығы. Был ҙур мәҙәни сарала татар эстрадаһы йондоҙҙары сығыш яһаясаҡ. Зөлфәт Хәкимдең сығышы кисәнең төп сюрприздарының береһе буласаҡ.
Бынан тыш, «Ҙур концерт»та Башҡортостандың татар артистары ҡатнашасаҡ. Ҡазанға Өфөнән башҡорт һәм татар эстрадаһының «алтын тауышы» Иҙрис Ғәзиев, һөйкөмлө Гүзәл Әхмәтова һәм йәш йырсы Илшат Яппаров барасаҡ.
Татарстан йондоҙҙарынан Ғ.Камал исемендәге Татар дәүләт театры сәхнәһенә Нәфҡәт Ниғмәтуллин һәм Әлфинә Әзһәмова, Лилиә Хәмитова һәм Асаф Вәлиев күтәреләсәк.
«Ҙур концерт»та шулай уҡ Раяз Фәсихов, Иркә, Ландыш, Мөнир Рахмаев, Ләйсән Ғимаева, Ленар Сәйфиев, Алина Сәфиуллина, Морат Ғайсин, Фирдус Тәмаев, Дилара Илалтдинова, Илназ Бах, Алина Баширова, Илдар Әхмәтов ҡатнашасаҡ.


text:
Өфөлә мохтаждар өсөн ялан кухнялары ойоштороласаҡ
«Байтул мал» фонды Рәсәй мосолмандары Үҙәк диниә назаратының Рәсәй ислам университеты менән берлектә Өфөлә ялан кухнялары асырға ниәтләй, тип хәбәр итте фонд директоры Артур Нәсибуллов.
Өфөнөң төрлө райондарында урынлашасаҡ ялан кухняларында мохтаждар бушлай йылы аш менән тәьмин ителәсәк.
Шулай уҡ «мәрхәмәтлек карталары» әҙерләнгән, улар ҙа яҡын арала ҡулланылышҡа индереләсәк. Был карта буйынса эшһеҙҙәр, аҙ тәьмин ителгән һәм күп балалы ғаиләләрҙең ағзалары, студенттар аҙыҡ-түлек йыйылмаһы, медикаменттар ала аласаҡ.
— Мохтажлыҡ кисергәндәрҙе һәм аҙ тәьмин ителгәндәрҙе ашатырға кәрәк, — тип билдәләй Артур Нәсибуллов. – Дөгө һатып алып, былау бешерәсәкбеҙ, икмәк заводы менән килешеү төҙөргә йыйынабыҙ. Әле аҙыҡ-түлек йыйылмаһы, медикаменттар биреү өсөн «мәрхәмәтлек карталары» ҡабул итеү тураһында сауҙа нөктәләре менән һөйләшеүҙәр алып барабыҙ. Әгәр аҡсаһы юҡ икән, кешенең, барып, кәм тигәндә бер буханка икмәк алырлыҡ урын булырға тейеш ҡалала.


text:
Өфөлә «Кеше ғүмерен ҡотҡарған уникаль операция үткәргәне өсөн» Шамил Сафин наградландыФото: Олег Яровиков
Өфөлә «Кеше ғүмерен ҡотҡарған уникаль операция үткәргәне өсөн» Шамил Сафин наградланды
Өфөлә «Кеше ғүмерен ҡотҡарған уникаль операция үткәргәне өсөн» Шамил Сафин наградландыФото: Олег Яровиков
Республика клиник дауаханаһының Махсус медицина ярҙамы һәм нейрохирургия үҙәге етәксеһе Шамил Сафин етәкселегендәге медицина хеҙмәткәрҙәре бригадаһы кеше ғүмерен ҡотҡарған уникаль операция үткәргәне өсөн «Ника» статуэткаһы менән наградланды.
Ғ.Ҡыуатов исемендәге Республика клиник дауаханаһының «Иң яҡшы белгес-2012» конкурсында еңеүселәрҙе тәбрикләү тантанаһы һәм 2012 йылдағы эшмәкәрлеккә йомғаҡ яһау М.Ғафури исемендәге Башҡорт дәүләт академия драма театрында үтте.
— Үтеп барған йыл Республика клиник дауаханаһы коллективы өсөн еңел булманы, — тип билдәләне дауахананың баш табибы Ринат Нагаев. – Яңыртыу программаһы тормошҡа ашырылды, юғары технологиялар индерелде. Матди-техник базаны ярайһы уҡ нығыттыҡ, 120 урынға иҫәпләнгән акушер-гинекология корпусын төҙөү дауам ителә. 2013 йылдың йәйенә бүлек тәүге пациенттарын ҡабул итер, тип уйлайбыҙ.
Ринат Нагаев билдәләүенсә, медицина хеҙмәткәрҙәренең юғары квалификациялы булыуы һәм дауаханала һуңғы йылдарҙа урынлаштырылған яңы ҡорамалдар ярҙамында Башҡортостан табиптары Европаның иң яҡшы клиникалары кимәлендә сирлеләрҙе дауалай ала.


text:
Рөстәм Хәмитов Паралимпия уйындарына индерелгән спорт төрҙәрен үҫтереү буйынса кәңәшмәлә ҡатнашты
25 июндә Башҡортостан Президенты Рөстәм Хәмитов Тула өлкәһенең Алексин ҡалаһында Рәсәй Федерацияһында инвалидтарҙың физик культура һәм спорт менән шөғөлләнеүе өсөн шарттар булдырыу һәм Паралимпия, Сурдлимпия уйындарына индерелгән спорт төрҙәрен үҫтереү буйынса саралар тураһында кәңәшмәлә ҡатнашты, тип хәбәр иттеләр төбәк башлығының матбуғат хеҙмәтенән.
Кәңәшмә барышында Рәсәй Хөкүмәте Премьер-министры Дмитрий Медведев профилле министрлыҡ һәм ведомстволарға «Асыҡ мөхит» программаһының киләһе версияһына һаулыҡ мөмкинлектәре сикләнгән кешеләрҙең спорт объекттарына йөрөү мөмкинлектәрен арттырыуға бәйле саралар индерергә ҡушты.
Ғәмәлдәге «Асыҡ мөхит» программаһы 2015 йылға тиклемге осорға иҫәпләнгән.
РФ Хөкүмәте Премьер-министры белдереүенсә, 2020 йылға тиклем спорт менән шөғөлләнә алған һаулыҡ мөмкинлектәре сикләнгән кешеләрҙең һаны алты тапҡырға артырға тейеш, әммә әлегә бындай шарттар төбәктәрҙең 20 процентында ғына булдырылған. Дмитрий Медведев һүҙҙәренсә, инвалидлығы булған 13 миллион кеше өсөн асыҡ мөхит булдырыу үтә мөһим.
— Сурдлимпия һәм Паралимпия уйындарында ҡатнашҡан Рәсәй йыйылма командаларының уңыштары менән ғорурланабыҙ. Һәр миҙал артында күпме көс, батырлыҡ тора. Был еңеүҙәр башҡа бик күп кешеләрҙе лә илһамландыра. Был рух һәм ихтыяр көсө өлгөһө булып тора, — тине Дмитрий Медведев.
Кәңәшмәлә сығыш яһап, Башҡортостан Президенты Рөстәм Хәмитов, «Башҡортостан Республикаһы спортсылары бихисап миҙалдар яулауын дауам итә. Үткән йылда тамамланған Паралимпия уйындарында Рәсәй 36 миҙал яуланы, шуларҙың өстән бер өлөшө – 12 миҙал Башҡортостан спортсыларының ҡаҙаныштары булып тора. Был бик яҡшы һөҙөмтә», тип билдәләне.
Рөстәм Хәмитов кәңәшмәлә ҡатнашыусыларҙы танылған спортсы Рима Баталова менән таныштырҙы.
— Ул – 13 тапҡыр Паралимпия уйындары чемпионы. Әлбиттә, бындай уңыштарға системалы эшләү һөҙөмтәһендә генә өлгәшеп була. Шулай уҡ барлыҡ компетенцияларҙың – тренерҙарҙың, спорт ҡорамалдарының, спортсылар әҙерләү үҙәктәренең булыуы шарт. Беҙҙә инвалидтарға ярҙам күрһәткән 42 социаль-психологик ярҙам үҙәге эшләй. Юғары спорт оҫталығы әҙерләү үҙәге белгестәре паралимпиясыларҙы психологик оҙатыу йәһәтенән ҙур ярҙам күрһәтә, — тине республика башлығы.
— Махсус спорт объекттарын төҙөүҙе дауам итәбеҙ. Атап әйткәндә, һаңғырауҙар өсөн мәктәп-интернатта «яһалма боҙ» — ҙур булмаған спорт объекты төҙөлә башланы. Әйткәндәй, был ҡиммәткә лә төшмәй. Бөгөнгө көндә ҡиммәт булмаған проекттарҙы ғәмәлгә ашырырға мөмкин, 50-60 миллион һумға яҡшы спорт объекттарын төҙөргә була, — тип хәбәр итте Рөстәм Хәмитов. – Ғөмүмән алғанда, был йәһәттән системалы эш алып барабыҙ. Беҙҙә йәнә бер яҡшы, ҡыҙыҡлы проект бар – Паралимпия спорты үҙәген төҙөү. Ул арзан түгел, төбәктең Йәштәр сәйәсәте һәм спорт министрлығы менән берлектә унда 400 миллион һумға яҡын аҡса йүнәлттек.
Президент билдәләүенсә, проекттың дөйөм хаҡы 2,3 миллиард һум тәшкил итә. 2014 йылдың декабрендә уны файҙаланыуға тапшырыу өсөн йәнә 1,9 миллиард һум кәрәк. Бының өсөн төҙөүселәр ҙә, майҙансыҡ та бар. Иң ауыр эштәр башҡарылған. Быйыл проектҡа 700-800 миллион һум йүнәлтеү һәм киләһе йылда объектты сафҡа индереү планлаштырыла. Был Паралимпия спорты йәһәтенән дә, илдә бындай ҡеүәтле спорт объектының булыуы йәһәтенән дә ҙур алға китеш буласаҡ, тип билдәләне республика етәксеһе. Уның һүҙҙәренсә, бөгөнгө көндә илдә бындай объекттар юҡ. Рөстәм Хәмитов Дмитрий Медведевтан Паралимпия спорты үҙәген төҙөүҙә ярҙам күрһәтеүҙәрен һораны.
Дмитрий Медведев республиканың был үтенесен ентекле тикшерергә һүҙ бирҙе.


text:
«Китап» нәшриәтендә башҡорттарҙың монгол иҙеүенә ҡаршы көрәше хаҡында китап донъя күрҙе
ӨФӨ, 2015 йыл, 23 октябрь. /«Башинформ» мәғлүмәт агентлығы, Ләйлә Аралбаева/.
Зәйнәб Биишева исемендәге «Китап» нәшриәтендә Валерий Злыгостевтың «Тағы ла ҡара яу килде...» исемле китабы донъя күрҙе.
Нәшриәттең матбуғат хеҙмәте хәбәр итеүенсә, китапта XIII быуаттың тәүге яртыһында Урал аръяғы һәм Көньяҡ Уралдағы башҡорт ырыуҙарына монгол баҫҡынсыларының ябырылыуы тураһында бәйән ителә. Көстәрҙең тигеҙ булмауына ҡарамаҫтан, башҡорттар дошманға ныҡлы ҡаршылыҡ күрһәтә, ике тиҫтә йылдан ашыу илбаҫарҙарҙы сиктән үткәрмәй. Фәнни-популяр баҫма тыуған яғының тарихы менән ҡыҙыҡһыныусыларға тәғәйенләнгән.
Валерий Злыгостев — тарихсы-тикшеренеүсе. 1960 йылда Өфөлә тыуған. Монгол империяһы, Улус Джучиҙың (Алтын Урҙа) тарихын, төйәктең урта быуаттағы тарихын өйрәнә. «Субидәй. Донъяны яулаған һыбайлы», «Туҡтамыш», «Урта быуат дәүерендә Көньяҡ Урал» (В.А.Иванов һәм И.В.Антонов авторлығында) китаптары авторы.


text:
Республикала «Милләт йәшлеге» Рима Баталованың Йәмәғәт премияһына дәғүә итеүгә конкурс иғлан ителде
БР Йәштәр сәйәсәте һәм спорт министрлығы, БР Хеҙмәт һәм халыҡты социаль яҡлау министрлығы булышлығында Рима Баталованың «Милләт йәшлеге» төбәк йәмәғәт фонды «Милләт йәшлеге» I йәмәғәт премияһына дәғүә итеүгә республика конкурсына старт биреү тураһында иғлан итте.
Йәмәғәт премияһы 13 тапҡыр Паралимпия уйындары еңеүсеһе, 18 тапҡыр күп тапҡыр донъя чемпионы, 43 тапҡыр Европа чемпионы, еңел атлетика буйынса атҡаҙанған спорт мастеры, Дәүләт Думаһы депутаты, Рәсәйҙең Паралимпия комитеты вице-президенты Рима Баталова исемен йөрөтә.
Конкурс Сочи-2014-тә XI Паралимпия уйындарына арналған һәм мөмкинлектәре сикләнгән иң яҡшы спортсыларҙы, тренерҙарҙы, ғәрип бала менән йәш спорт ғаиләләрен, шәфҡәт күрһәтеүселәрҙе, шулай уҡ инвалидтарҙың проблемаларын яҡтыртыусы киң мәғлүмәт сараларын асыҡларға мөмкинлек бирәсәк. Еңеүселәр ете номинация буйынса билдәләнәсәк, улар бындай: «Йыл асышы», «Сикһеҙ спорт», «Паралимпия спорты өмөтө», «Еңеү сере», «Чемпионды тәрбиәләү», «Йөрәк саҡырыуы буйынса», «Асыҡ ҡараш».
Йомғаҡтар яһау һәм наградлау тантанаһы 4 апрелдә Мәжит Ғафури исемендәге Башҡорт драма театрында үтәсәк. Тантаналы сарала донъя спорты йондоҙҙарының ҡатнашыуы көтөлә.
Конкурста ҡатнашыу өсөн заявканы тултырып уны fond.batalova@gmail.com электрон адресы буйынса ебәрергә кәрәк. Заявкалар 2014 йылдың 20 мартына тиклем ҡабул ителә. Белешмәләр өсөн телефон: (347) 276-20-36.


text:
Башҡортостанда юл хужалығы хеҙмәткәрҙәре автомобиль трассаларын ҡар һырынтыларын таҙартырға әҙерләнә
ӨФӨ, 2014 йыл, 23 октябрь. /«Башинформ» мәғлүмәт агентлығы, Сергей Захаров/.
Башҡортостан Хөкүмәте бойороғо менән автомобиль юлдарында көслө ҡар һырынтылары, башҡа хәүефле һауа торошо күренештәре һәм тәбиғәт афәттәре эҙемтәләрен бөтөрөү буйынса юл-эксплуатациялау ойошмаларының эш тәртибе билдәләнә.
Төбәктең Юл хужалығы идаралығы белгестәренә Һамар — Өфө — Силәбе автомобиль магистрале идаралығы менән бергә дөйөм файҙаланыуҙағы автомобиль юлдарының өҙлөкһөҙ һәм хәүефһеҙ файҙаланыуын, алдағы ҡышҡы осорҙа автомобиль транспортының туҡтауһыҙ эшен тәьмин итергә ҡушылды.
Тәү сиратта федераль һәм төбәк әһәмиәтендәге юлдар, артабан муниципаль-ара юлдар, өсөнсө сиратта көрттән дөйөм файҙаланыуҙағы автобустарҙың даими хәрәкәте менән урындағы әһәмиәттәге юлдар таҙартыласаҡ, тип хәбәр иттеләр республика Хөкүмәтенең матбуғат хеҙмәтенән.


text:
ӨМЭПБ вертолеттар өсөн двигателдәр етештереү майҙансығы булыуы ихтимал
Өфө моторҙар эшләү производство берекмәһе вертолеттар өсөн двигателдәр етештереү майҙансығы итеп һайланыуы ихтимал. Әлеге ваҡытта базаһында перспективалы производство майҙансыҡтары ойоштороу өсөн варианттар булараҡ Рәсәйҙең бер нисә предприятиеһы ҡарала.
— ӨМЭПБ-ла мөмкинлектәр бар, һәм был мөмкинлектәр ҙур, — тине журналистар менән интервьюһында Башҡортостанға эш сәфәре менән килгән Рәсәйҙең сәнәғәт һәм сауҙа министры урынбаҫары Денис Мантуров.
ӨМЭПБ-ның генераль директоры Александр Артюхов Берләшкән двигателдәр эшләү корпорацияһында вертолет двигателдәрен үҫтереү буйынса блок етәксеһе булып тора. Производствоны урынлаштырыуға килгәндә, бөтәһе лә срокка һәм тап ниндәй двигателдәр әҙерләнәсәгенә бәйләнгән, тине Денис Мантуров.
Хәҙерге ваҡытта заманса ветролеттар өсөн двигателдәрҙе Украина етештерә. Рәсәй уларҙан һатып ала. Үҙ производствоңды ойоштороу сит илдән һатып алыуҙы алмаштырыу мәсьәләһен хәл итергә ярҙам итәсәк. Әлегә украин двигателдәренән баш тартыу тураһында һөйләргә иртәрәк, әлбиттә.
ӨМЭПБ базаһында яңы двигателдәр производствоһын урынлашытырыу перспективаһы республика өсөн бик мөһим.
— Өфө моторҙар эшләү производство берекмәһендә 20 мең самаһы кеше эшләй, ғаилә ағзалары менән бергә был тотош бер ҡала, — ти БР Хөкүмәте Премьер-министры Раил Сарбаев. — Шуға күрә лә берекмәнең үҫеүе беҙҙең өсөн сиктән тыш мөһим.


text:
Өфөлә Сочи-2014 олимпия миҙалдарын күрһәттеләр Фото: Лия Ғөбәйҙуллина
Өфөлә Сочи-2014 олимпия миҙалдарын күрһәттеләр
Өфөлә Сочи-2014 олимпия миҙалдарын күрһәттеләр Фото: Лия Ғөбәйҙуллина
Ошо көндәрҙә «Уфа-Арена» спорт комплексында 2014 йылда Сочиҙа ҡышҡы Олимпия уйындары миҙалдарының презентацияһы үтте. Сарала олимпия призеры Алексей Селиверстов һәм паралимпия чемпионы Рима Баталова ҡатнашты. Ҡәҙимге миҙалдар алдағыларҙан ауырыраҡ (ауырлығы буйынса) һәм үҙенсәлекле (һүрәте буйынса).
«Сочи 2014» миҙалдары сағыу, үҙенсәлекле дизайнда эшләнгән һәм Рәсәй тарихында беренсе ҡышҡы Олимпия уйындарының берҙәм стилистикаһын: ҡояштың алтын нурҙары ҡарлы тау баштары призмаһы аша сағылыуын, йылы диңгеҙ менән һыуыҡ боҙҙоң күршеләшеүен – дауам итә.
Гравировка ярҙамында наградаларға фирмалы «ҡорама юрған»ы һалынған – 2014 йыл Уйындары образы, Рәсәй халыҡтарының күп яҡлы мәҙәни традицияларын символлаштыра. Металдың һәм поликарбонаттың ғәҙәти булмаған бәйләнеше изделиеларға еңеллек һәм үҙенсәлекле матурлыҡ бирә. Миҙалдың алғы яғында Олимпия түңәрәктәре һынландырылған. Артҡы яғында – инглиз телендә ярыш төрөнөң исеме һәм «Сочи 2014» уйындарының эмблемаһы. Уйындарҙың рәсми атамаһы рус, инглиз һәм француз телдәрендә награданың ҡырында урынлаштырылған.
Иҫегеҙгә төшөрәбеҙ, РФ Хөкүмәте Премьер-министры Дмитрий Медведев Сочиҙағы Олимпия уйындарында Рәсәй спортсыларына беренсе, икенсе һәм өсөнсө урындарға: 4 миллион һум – алтын миҙал өсөн; 2,5 миллион һум – көмөш өсөн; 1,7 миллион һум – бронза өсөн — приз суммаһы тураһында яҙылған ҡарарға ҡул ҡуйҙы.
Рәсәйҙә беренсе ҡышҡы Олимпиаданың стартына тиклем ике ай самаһы ваҡыт ҡалды – уйындар 2014 йылдың 7-23 февралендә үтәсәк.


text:
«Башҡортостандың мәҙәни баш ҡалаһы» марафоны Дәүләкән районына күсте
ӨФӨ, 2014 йыл, 10 сентябрь. /«Башинформ» мәғлүмәт агентлығы, Ләйлә Аралбаева/.
«Башҡортостандың мәҙәни баш ҡалаһы» республика марафоны символы – Мәҙәниәт йылы эмблемаһы менән штандарт Әлшәй районынан Дәүләкәнгә күсте.
Аҙна дауамында Дәүләкән районы ҡалаһында һәм ауыл биләмәләрендә байтаҡ саралар: «Йәштәр күҙлегенән донъя» йәштәрҙең үҙешмәкәр ижады фестивале, крайҙы өйрәнеү конференцияһы, Башҡортостандың халыҡ яҙыусыһы Әхиәр Хәкимовтың 85 йыллығына арналған тантаналар уҙғарыласаҡ.
Район хакимиәтенең мәғлүмәт-аналитика бүлегенән хәбәр итеүҙәренсә, марафондың беренсе көнөндә ҡаланың үҙәк майҙанында «Көҙгө мозаика» байрамы уҙҙы. Программаға ауыл хужалығы йәрминкәһе, «Көҙ королеваһы» конкурсы, художестволы үҙешмәкәрлек концерты, төрлө оҫталыҡ кластары, шулай уҡ еңел атлетика кросы һәм шахмат буйынса турнир инде.


text:
М.Ғафури исемендәге Башҡорт дәүләт академия театры 94-се ижад миҙгелен асырға әҙерләнә
Мәжит Ғафури исемендәге Башҡорт дәүләт академия драма театры үҙенең 94-се ижад миҙгелен асырға әҙерләнә. Киләһе йыл театр өсөн – юбилейлы. Ошо хаҡта һәм башҡа бик күп ижади пландар, алда торған мөһим ваҡиғалар тураһында коллективтың йәйге ялдан һуң тәүге йыйылышында театрҙың художество етәксеһе Олег Ханов һөйләне.
Шуны ла билдәләп үтеркә кәрәк: йәйге каникулдар ваҡытында театр өсөн мөһим ваҡиға булды — «Маҡтымһылыу, Әбләй һәм Ҡара Юрға» ижади проекты (Таңсулпан Ғарипованың башҡорт халыҡ легендаһы буйынса яҙылған әҫәре, режиссеры – Олег Ханов, музыка авторы – Урал Иҙелбаев) Башҡортостан Президенты грантына лайыҡ булды. Спектаклдең премьераһы ноябрь урталарында көтөлә.
Башҡорт дәүләт академия театрының матбуғат секретары Рәмилә Йәһүҙина хәбәр итеүенсә, театр быйыл да балалар өсөн Яңы йыл әкиәтен әҙерләй – йәш режиссер Зиннур Сөләймәнов бәләкәй тамашасыларға Николай Носовтың «Белмәҫйән мажаралары»н тәҡдим итәсәк (Зөһрә Бураҡаева инсценировкаһы). «Ҡара йөҙҙәр» спектакле (Мәжит Ғафури әҫәре, инсценировка авторы – Шәүрә Ғилманова, режиссеры – Айрат Абушахманов) 2014 йылдың тәүге премьераһы буласаҡ. Тамашасылар уны февралдә ҡарай аласаҡ. Яңы миҙгелдә шулай уҡ И.Германдың «Ғәфү ит мине!» драмаһы ҡуйыласаҡ. Бынан тыш, театр һөйөүселәр «Заманса Рәсәй пьесаһы»ның береһе менән дә танышасаҡ.
Режиссерҙар саҡырыуға килгәндә, әлеге ваҡытта Рифҡәт Исрафилов һәм Фәрит Бикчәнтәев менән һөйләшеүҙәр алып барыла.
94-се ижад миҙгелендә Башҡортостандың халыҡ артистары Светлана Хәкимова, Илдар Ғүмәров, Рәсәйҙең атҡаҙанған артисы, Башҡортостандың халыҡ артисы Рәүис Заһитовтың бенефис кисәләрен, шулай уҡ әҙәби-драматик кисәләр, театраль концерттар үткәреү планлаштырыла.
Миҙгелдең тағы бер яңылығы – театр янында Балалар студияһын асыу. Ижади кадрҙар әҙерләү, йәш тамашасыларҙы театрға йәлеп итеү студяның төп маҡсаттары булып тора. Шулай уҡ алдағы ваҡытта театр янында урынлашҡан паркта СССР-ҙың халы артисы Арыҫлан Мөбәрәковҡа һәйкәл асыу планлаштырыла.
Яңы миҙгел 12 октябрҙә М.Кәрим пьесаһы буйынса ҡуйылған «Ай тотолған төндә» спектакле менән асыласаҡ. Спектакль алдынан театр алдындағы майҙанда Башҡортостандың халыҡ шағиры Мостай Кәримгә арналған тамаша ойоштороласаҡ. Миҙгел асылғанға тиклем, 15-22 сентябрҙә, Башҡорт дәүләт академия театры сәхнәһендә Ғ.Камал исемендәге Татар дәүләт академия театрының гастролдәре үтә.
Театрҙың бөгөнгө эшмәкәрлегенә килгәндә, 26 авгусҡа «Йоматау» шифаханаһында сығыш яһау планлаштырылған, шулай уҡ коллектив Яр Саллыла үтәсәк гастролдәргә әүҙем әҙерләнә башланы.


text:
Ш. Бабич исемендәге премияға дәғүәселәр билдәләнде
Өфөлә әҙәбиәт, сәнғәт һәм архитектура өлкәһендә Шәйехзада Бабич исемендәге республика дәүләт йәштәр премияһы буйынса комиссияның 2009 йылдағы тәүге ултырышы үткәрелде.
БР Йәштәр сәйәсәте, спорт һәм туризм министрлығынан хәбәр итеүҙәренсә, конкурста артабан ҡатнашыу һәм йәмәғәтселек араһында тикшереү өсөн 13 кеше тәҡдим ителде. Улар:
Илһам Вәлиев — З. Исмәғилев операларындағы сағыу ролдәре өсөн, Светлана Ғиниәтуллина — Н. Гоголдең "Женитба", М. Горькийҙың "Последние" һәм башҡа спектаклдәрҙәге ҡатын-ҡыҙ образдары өсөн, Руслан Ниғмәтуллин — скульптурала Башҡортостандың күренекле мәҙәниәт һәм сәнғәт эшмәкәрҙәре образдарын сағылдырғаны, республикабыҙҙың һынлы сәнғәт традицияларын һаҡлағаны һәм пропагандалағаны өсөн, Зөлфиә Рәхмәтуллина — "Еңеү һалдаттары" очерктар йыйынтығы өсөн, Зөһрә Фәйзуллина (Зөһрә Бураҡаева) — хәҙерге башҡорт әҙәбиәтен тәржемә итеү үҫешенә индергән өлөшө өсөн, Сыңғыҙ Ханнанов — милли һәм классик музыканы үҫтергәне һәм пропагандалағаны өсөн. Дәғүәселәр араһында ике ижади коллектив та бар. Беренсеһе Айрат Әбүшаһманов менән Альберт Нестеров — Н. Асанбаев пьесаһы буйынса "Ете ҡыҙ" спектаклен сәхнәләштергәндәре өсөн. Икенсеһе Башҡортостандың Ф. Ғәскәров исемендәге дәүләт академия халыҡ бейеүҙәре ансамбле солистары Алһыу Вәлиуллина, Айһылыу Ғәйнетдинова, Иршат Ғайсин, Роберт Хәмиҙуллин, Марат Яҡупов — сағыу сығыштары һәм башҡарыу оҫталығы өсөн.
Шәйехзада Бабич исемендәге республика дәүләт йәштәр премиялары буйынса Комиссия бөтә ҡыҙыҡһынған кешеләрҙе, ижади ойошмаларҙы, министрлыҡ һәм ведомстволарҙы, предприятие һәм учреждениеларҙы, редакциялар һәм йәмәғәт ойошмаларын дәғүәселәрҙең әҫәрҙәре һәм эштәре буйынса фекер алышыуҙа ҡатнашырға саҡыра.
Рецензиялар һәм иҫкәрмәләрҙе 2009 йылдың 8 июненә тиклем БР Йәштәр сәйәсәте, спорт һәм туризм министрлығына ебәреү һорала.
Адресы: 450000, Башҡортостан Республикаһы, Өфө ҡалаһы, Ленин урамы, 10-сы йорт, БР Йәштәр сәйәсәте, спорт һәм туризм министрлығы.
Белешмәләр өсөн телефондар: (347) 276-45-87, 251-14-75.
Хәтерегеҙгә төшөрөп үтәбеҙ, 13 дәғүәсенән мәҙәни һәм ижади эшмәкәрлеге айырыуса ҙур ҡыҙыҡһыныу тыуҙырған өсәүһе һайлап алынасаҡ.


text:
Алма үләне
Алма үләне, алмауыт, кирказон (лат. Кирказо́н, йәки аристоло́хия, лат. Aristolochia) — үрмәләп үҫеүсе күп йыллыҡ үҫемлек. Тропик һәм йышыраҡ уртаса климата үҫкән 350 төрө билдәле. Башҡортостанда киң таралған үҫемлек, бейеклеге 30-70 см тирәһе. Туғайҙарҙа, болондарҙа, урманда үҫә. Май-июнь айҙаранда һарғылт сәскә ата, август-сентябрҙә орлоғо өлгөрә.
Дауалау өсөн үҫемлектең бөтә өлөшө: үләне лә, тамыры ла, ҡулланала.
Әҙәбиәт[үҙгәртергә | вики-тексты үҙгәртергә]
- Ғүмәров В.З. Тыуған яҡтың шифалы үҫәмлектәре. —Өфө: Башҡортостан китап нәшриәте, 1996. -160 б. ISBN 5-295-01499-1


text:
Өфө районында яңы төҙөлөш материалдары производствоһы сафҡа индерелә
Быйылғы йылда Башҡортостандың Өфө районында төҙөлөш материалдары етештереүсе яңы ике ҙур производство ойошторола. Был турала БР Төҙөлөш, архитектура һәм транспорт министрлығы коллегияһы ултырышында ведомство башлығы Рауил Ибәтуллин хәбәр итте.
«Главбашстрой» асыҡ акционерҙар йәмғиәте йылылыҡ һаҡлаусы материал – газ силикатынан стена изделиелары етештереүсе заманса производствоны сафҡа индерә. Уның ҡеүәте — йылына 230 мең продукция. Эквивалентта 100 миллион дана шартлы кирбескә тиң. «Үҙ йортом» яуаплылығы сикләнгән йәмғиәтенең производство ҡеүәттәре пенополистироль йылытыу ҡатламы булған ағас йыйылма панелдәрҙән эконом-класындағы аҙ ҡатлы торлаҡ йорттар төҙөргә мөмкинлек бирә. Йылына компания 400 мең квадрат метрға яҡын торлаҡ биналыҡ материалдар етештерәсәк. Шул уҡ мәлдә, Ибәтуллин әйтеүенсә, йыйылма панелдәрҙе торлаҡ йорттар өсөн генә түгел, балалар баҡсаһы, мәктәп, фельдшер-акушер пункты кеүек социаль объекттар төҙөлөшөндә лә ҡулланырға мөмкин буласаҡ.


text:
Өфөлә өс айлыҡ баланы урлағандар
Өфөнөң Сипайлово биҫтәһендә өс айлыҡ сабыйҙы урлағандар. Көндөҙгө берҙәр тирәһендә уны Гагарин урамы, 29 адресы буйынса урынлашҡан аҙыҡ-түлек магазины янында ҡалдырылған колясканан урлағандар. Малай түшендә жираф һүрәте төшөрөлгән күк йәки зәңгәр төҫтәге комбинезон кейгән. Шаһиттар баланы урлаған кешене артынан ғына күргән. Уның яурынына төшөп торған ҡара сәстәре артҡа йыйылған. Ҡатын-ҡыҙ ҡара юбка йәки ҡара салбар, асыҡ төҫтәге кофта кейгән. Юғалған баланы полицейскийҙар эҙләй, тип хәбәр иттеләр БР буйынса Эске эштәр министрлығының матбуғат хеҙмәтенән.


text:
Башҡортостан Хөкүмәте 2014 йылдың дүртенсе кварталына йәшәү минимумын билдәләне
ӨФӨ, 2015 йыл, 12 февраль. /«Башинформ» мәғлүмәт агентлығы, Әлим Фәйезов/.
Башҡортостанда 2014 йылдың дүртенсе кварталына уртаса бер ай өсөн йәшәү минимумы 7234 һум күләмендә билдәләнде. Тейешле ҡарар кесаҙна, 12 февралдә, республика Хөкүмәте тарафынан ҡабул ителде.
Эшкә һәләтле халыҡ өсөн йәшәү минимумы күләме — 7710 һум, пенсионерҙарға — 5926, балалар өсөн — 7158 һум тәшкил итте.
Рәсәй Федерацияһы субъекты кимәлендә билдәләнеүсе йәшәү минимумы социаль программалар әҙерләгәндә һәм уларҙы ғәмәлгә ашырғанда иҫәпкә алына. Уның нигеҙендә аҙ тәьмин ителгән граждандарға социаль ярҙам күләме иҫәпләнә, тип аңлатма бирҙеләр БР Хөкүмәтенең матбуғат хеҙмәтендә.


text:
Төбәктә эшһеҙлек буйынса пособиеның уртаса күләме – 3804 һум
Башҡортостанда эшһеҙлек буйынса пособиеның уртаса күләме 2013 йылдың авгусында 3804 һум тәшкил итте, был эшкә яраҡлы халыҡ өсөн йәшәү минимумы күләменең 56 процентына тиң. Бер йыл эсендә – 2012 йылдың авгусынан башлап – пособие күләме 6,7 процентҡа артҡан.
БР Хеҙмәт һәм халыҡты социаль яҡлау министрлығының матбуғат хеҙмәтенән хәбәр итеүҙәренсә, төбәктә эшһеҙлек буйынса пособиеның минималь күләмен (977,5 һум) эшһеҙҙәрҙең – 31 проценты, максималь күләмен (5635 һум) 42 проценты ала.
Иҫегеҙгә төшөрәбеҙ, 2013 йылдың 1 сентябренә ҡарата республикала 23,5 меңдән ашыу рәсми рәүештә теркәлгән эшһеҙ иҫәпләнде. Уларҙың 43 проценты – ауыл халҡы.
Халыҡ мәшғүллеге хеҙмәтендә иҫәптә торған эшһеҙҙәрҙең 64 проценты – ҡатын-ҡыҙҙар. Теркәлгәндәрҙең 20 проценты – 29 йәшкә тиклемге йәштәр, 12 проценты – пенсия алды йәшендәге кешеләр, 8 проценты – инвалидтар.


text:
Өфөлә «Эш йәштәргә!» республика акцияһы үтәсәк
1 апрелдә Нефтселәр Мәҙәниәт һарайы фойеһында «Эш йәштәргә!» республика йәштәр акцияһы үтәсәк. Ул Башҡортостанда Йәштәр фәне көндәре программаһы сиктәрендә ойошторолған. Уны ойоштороусылар — Башҡортостан Республикаһы Йәштәр сәйәсәте, спорт һәм туризм министрлығы, Хеҙмәт һәм халыҡты социаль яҡлау министрлығы ҡарамағындағы Халыҡты эш менән тәьмин итеү дәүләт хеҙмәте идаралығы, «Башҡортостан» телерадиокомпанияһы дәүләт унитар предприятиеһы, «Республика йәштәрҙе эш менән тәьмин итеүгә булышлыҡ итеү үҙәге» дәүләт учреждениеһы.
Акция йәштәрҙең хеҙмәт башланғыстарын әүҙемләштереүгә йүнәлтелгән. Был йәш кеше өсөн ваҡытлыса һәм даими эш табыу, шулай уҡ үҙеңде төрлө өлкәләрҙә һынап ҡарау мөмкинлеге лә. Предприятиелар, кадрҙар агентлыҡтары, учреждениелар һәм бөтә милекселек формаһындағы ойошмалар үҙ вакансияларын тәҡдим итәсәк.
Сарала бушлай консультациялар ҙа ойоштороласаҡ. Ошонда уҡ йәш граждандарға Республика ғаиләгә, балаларға, йәштәргә социаль-психологик ярҙам үҙәге белгестәре һөнәр һайлауҙа йүнәлеш бирәсәк, эшкә урынлашыу мәсьәләләре буйынса юридик консультация үткәрәсәк.
«Эш йәштәргә!» йәштәр акцияһын Өфөлә асҡандан һуң ул республика ҡалаларында һәм райондарында дауам иттереләсәк.


text:
Халыҡ иҫәбен алыусылар уҡыу үтә
Башҡортостанстат райондарҙа һәм ҡалаларҙа дәүләт статистикаһы бүлектәре һәм уларҙың подразделениелары етәкселәрен һәм белгестәрен, шулай уҡ халыҡ иҫәбен алыу мәсьәләләре буйынса вәкилдәрҙе уҡытыуҙы тамамланы. Улар һәр тораҡ пунктында йорттарҙың исемлеген төҙөү буйынса инструктив материалдарҙы өйрәнде, халыҡ иҫәбен алыуҙы үткәреү буйынса ойоштороу пландары төҙөргә һәм ВПН-2010 автоматлаштырылған системаһы менән эшләргә өйрәнде.
Уҡыу "Росстат"тан алынған мультимедиа ҡорамалдарын, компьютер техникаһын һәм "2010 йылғы Бөтә Рәсәй халыҡ иҫәбен алыуға Автоматлаштырылған әҙерлек системаһы" программа комплексын файҙаланып үткәрелде. Был программа комплексы махсус рәүештә алдағы кампанияға әҙерләнеү өсөн эшләнгән.
Башҡортостанстатта уҡып ҡайтҡан белгестәр урындарҙа халыҡ иҫәбен алыу буйынса ҡалған персоналды үҙ аллы өйрәтәсәк.
Муниципаль берәмектәрҙә ойоштороу пландарын әҙерләүгә вәкилдәр быйыл йыл аҙағында тотонасаҡ. Тораҡ пункттарын халыҡ иҫәбен алыу, инструкторлыҡ һәм иҫәп-хисап участкаларына бүлеү үткәреләсәк, иҫәп алыуҙы үткәреү өсөн талап ителгән персонал иҫәбе билдәләнәсәк. 2010 йылдың февраль-мартында Башҡортостан территорияһында Бөтә Рәсәй халыҡ иҫәбен алыуҙы үткәреүҙең йыйылма ойоштороу планы төҙөләсәк.


text:
Быйыл Башҡортостанда грипҡа ҡаршы миллион кешегә прививка яһау күҙаллана
ӨФӨ, 2014 йыл, 18 сентябрь. /«Башинформ» мәғлүмәт агентлығы, Эльмира Сабирова/.
Башҡортостанда миҙгелле грипҡа ҡаршы вакцина яһау кампанияһы бара. Милли профилактик прививкалар календарына ярашлы республикала федераль бюджет саралары иҫәбенә, йәғни бушлай, миллион кешегә, шул иҫәптән 300 мең балаға вакцина яһалырға тейеш.
«Башинформ» агентлығы алдан хәбәр итеүенсә, республикаға өлкәндәр өсөн 75 мең доза күләмендә «Гриппол», балалар өсөн 45 мең доза күләмендә «Гриппол плюс» тигән грипҡа ҡаршы вакциналар килтерелгән.
Вакциналарҙың был партияһы медицина хеҙмәткәрҙәрен, мәктәпкәсә белем биреү учреждениеларына йөрөүсе балаларҙы һәм 60 йәштән өлкәнерәк кешеләрҙе иммунизациялау өсөн медицина ойошмаларына таратылған, тип аңлаттылар БР Һаулыҡ һаҡлау министрлығының матбуғат хеҙмәтендә.
Бөтә донъяла грипҡа ҡаршы иң алдынғы сара булараҡ вакцинациялау танылған, тип өҫтәнеләр ведомствола. Вакциналарҙың составы йыл һайын Бөтә донъя һаулыҡ һаҡлау ойошмаһы кәңәштәренә ярашлы яңыртыла.
Бынан тыш, киҫкен респиратор вируслы инфекцияларҙы тыуҙырыусыларға ҡаршы организмдың тотороҡлолоғон арттырыу өсөн дарыуҙар: А, С һәм В төркөмө витаминдарын, үҫемлектәрҙән эшләнгән препараттар: элеутерококк экстрактын, аралия, женьшень төнәтмәһен файҙаланырға мөмкин. Грипп һәм киҫкен респиратор вируслы инфекциялар менән көрәштә бүлмәне елләтеү, уны еүеш сепрәк менән йыйыштырыу, шәхси гигиена ҡағиҙәләрен үтәү кеүек дөйөм гигиена саралары ҙур роль уйнай. Гриптың күтәрелгән осоронда күп кеше йыйылған урындарға йөрөмәү кәңәш ителә.


text:
Башҡортостанда 2011 йылда балалар баҡсалары төҙөлөшөнә 2,5 миллиард һум бүленәсәк
Балалар баҡсаларында урындар етешмәү проблемаһын хәл итеү өсөн 2011 йылда республика ҡаҙнаһынан 2,5 миллиард һум бүленәсәк. Йәнле журнал уҡыусыларының береһенең һорауына яуап биреп, был турала Башҡортостан Президенты Рөстәм Хәмитов белдерҙе. Хәтерегеҙгә төшөрәбеҙ, Конгресс-холда, шәмбелә, 20 ноябрҙә төбәк башлығының блогерҙар менән осрашыуы үтте.
Бынан тыш, Президент билдәләүенсә, мәктәпкәсә белем биреүҙе коллапстан сығарыуҙың башҡа юлдары ла тәҡдим ителә. Мәҫәлән, район һәм ҡала хакимиәттәре башлыҡтары алдында балалар баҡсаларында урын етмәүҙе ғаиләләргә ике-өс мең һум күләмендә матди пособие түләү юлы менән компенсациялау бурысы тора. Был, Рөстәм Хәмитов фекеренсә, бәләкәй ғаилә балалар баҡсаларын төҙөргә булышлыҡ итәсәк. Өсөнсө йүнәлеш – шәхси балалар баҡсаларына ярҙам итеү. Республика башлығы иҫәпләүенсә, уларҙа хаҡтарҙың юғары булыуына ҡарамаҫтан, бында айына яҡынса 10-12 мең һум түләргә, был сумманы түләй алырлыҡ кешеләр бар.
Рөстәм Зәки улы әйтеүенсә, алдағы өс йылда Башҡортостанда мәктәпкәсә белем биреү учреждениеларын төҙөүгә һәм уларҙы реконструкциялауға туғыҙ миллиард һум самаһы аҡса бүлеү планлаштырыла. Шулай итеп, балалар баҡсаһына сират тороусылар һанын 50 меңдән 30-35 меңгә тиклем кәметергә мөмкин буласаҡ.


text:
Башҡортостан наркополицияһы ярты йыллыҡҡа йомғаҡ яһаясаҡ
Кесаҙна, 2010 йылдың 15 июлендә, Өфөлә Рәсәй Федерацияһының Наркотиктар әйләнешен контроллек итеү федераль хеҙмәтенең Башҡортостан Республикаһы буйынса идаралығы коллегияһының киңәйтелгән ултырышы үтәсәк. Наркополицейскийҙар ағымдағы йылдың беренсе ярты йыллығында оператив хеҙмәт эшмәкәрлегенә йомғаҡ яһаясаҡ һәм яҡын киләсәккә өҫтөнлөклө йүнәлештәр билдәләйәсәк.
Коллегия эшендә Рәсәй Наркотиктар әйләнешен контроллек итеү федераль хеҙмәте Тикшереү департаменты етәксеһенең беренсе урынбаҫары, полицияның генерал-майоры Нерсес Мирзоянц, шулай уҡ Башҡортостандың хоҡуҡ һаҡлау структуралары етәкселәре ҡатнашасаҡ.
Сара сәғәт 10-да башлана.


text:
Википедия:Юғары шура
Юғары шура (ЮШ) (татар. Yuğarı Arbitraj Şurası, Югары Арбитраж Шурасы, урыҫ. Арбитражный комитет, ингл. Arbitration Committee) — тәжрибәле вики-ҡатнашыусылар араһынан билдәле ваҡытҡа йыйылған төркөм. Уның маҡсаты — Википедияла тыуған һәм башҡа ысулдар менән сиселә алмай ҡалған конфликттарҙы хәл итеү. ЮШ ғәмәлдә үтәлерлек теләһә ҡайһы сара һәм санкциялар индерә ала — улар тик Википедияның ҡағиҙәләренә генә ҡаршы килмәҫкә тейеш[1]. ЮШ сығарған хөкөмдәргә уның күпселек ағзалары риза булырға тейеш. [2].
Йөкмәткеһе
Юғары Шураның бурыстары[вики-тексты үҙгәртергә]
- Бәхәстәрҙе хәл итеү
- Һәр конкрет бәхәс осрағында проекттың ҡағиҙәләрен һәм күрһәтмәләрен ҡулланып хөкөм сығарыу
- Берәй мәҡәләгә Яҡшы йәки Һайланған мәҡәлә статусын биреүҙән алда уны рецензиялау.
Юғары Шураның составы һәм йыйылыш ваҡыты[вики-тексты үҙгәртергә]
- Юғары Шураның һәр саҡырылышы 6 айға йыйыла. Ағымдағы ЮШ саҡырылышы вәкиллеге бер тапҡыр 6 айға оҙайтыла ала; бының өсөн берләшмәнең күпселеге (75%-тан да кәм түгел) быға риза булырға тейеш.
- Юғары Шура ағзалары һаны саҡырылыштан саҡырылышҡа үҙгәреп килә. Өс ағзаһы мотлаҡ рәүештә һайланырға тейеш.
- Юғары шураны Википедияның берләшмәһе (йәғни Википедияла бергә эшләп килгән һәм өлөш индергән бар ҡатнашыусылар ҙа) һайлай. Һайлау тәртибе был биттә тасуирлана.
- ЮШ-ның Дүртенсе һәм артабан саҡырылыштарына һайлауҙар алдағы саҡырылылыштың һуңғы көнөнә бер ай ҡалғанда башлана.
Юғары Шура ағзаһына минималь талаптар[вики-тексты үҙгәртергә]
- Иҫкәрмә: Был ҡағиҙә Юғары Шураның Беренсе Саҡырылышы өсөн генә ғәмәлгә индерелә. ЮШ йыйылып эшләй башлағас, ул айырым ҡарар сығарып был ҡағиҙәне үҙгәртәсәк.
- ЮШ-ның киләсәк ағзаһы һайлау көнөнә хәтлем 3 ай буйына әүҙем булырға тейеш. 6 ай буйына әүҙем булыуы яҡшы, әммә мотлаҡ түгел.
- Һәр ЮШ ағзаһын берләшмә мотлаҡ рәүештә хупларға тейеш.
- Ҡатнашыусы башҡорт Википедияһында бығаса өс ай буйы (йәки оҙағыраҡ) әүҙем булырға тейеш. (Әммә-ләкин айырым осраҡтарҙа берләшмә был ҡағиҙәнән ташлама яһап хөкөм итә ала. Бының өсөн ҡатнашыусы һуңғы ваҡытта башҡорт Википедияһына мөһим өлөш индереүен иҫбатларға тейеш)
Юғары Шураның саҡырылыштары[вики-тексты үҙгәртергә]
Юғары Шураның хәҙерге (4-се) саҡырылышы ағзалары[вики-тексты үҙгәртергә]
- Comp1089 – ЮШ рәйесе
- Саган
- Haqmar
- Boltwatts
- Tlustulimu — резерв ағзаһы
- Venteto — резерв ағзаһы
- Гүзәл Ситдиҡова
Аңлатмалар[вики-тексты үҙгәртергә]
- ↑ Мәҫәлән: ҡатнашыусыны иҫкәртеү, билдәле мәҡәләләрҙе мөхәррирләүҙән тыйыу (күрһәтелгән осорға йәки бөтөнләй), ниндәй булһа ла мәҡәләләрҙе мөхәррирләүҙән тыйыу (күрһәтелгән осорға), билдәле ҡатнашыусының ниндәй булһа ла хәрәкәтен тыйыу, билдәле мәҡәләне битараф ҡараш йәки ҡәнәғәтләнерлек ҡиәфәткә килтерер өсөн бер йәки бер нисә ваҡытлыса мөхәррир ҡуйыу, ҡатнашыусының хәким, бей, арбитр һәм башҡа статусын кире алыу һ.б.
- ↑ Йәғни һәр мөрәжәғәтте йәиһә осраҡты тикшергән ЮШ ағзаларының күпселеге.


text:
Рөстәм Хәмитов: «Минең өсөн иң мөһиме – кешеләр ышанысын аҡлау»
Башҡортостан Президенты Рөстәм Хәмитов кешеләр ышанысын аҡлауҙы төп бурыстарының береһе тип иҫәпләй. Был хаҡта ул «Ижтимағи электрон гәзит» сайтында үткән онлайн-конференция барышында хәбәр итте.
— Иң мөһиме, республика граждандарының миңә ышанысы юғалмаһын ине, — тине ул интернет ҡулланыусының, республика Президенты вазифаһында беренсе йыл эшләү йомғаҡтарын нисек баһалайһығыҙ, тигән һорауына яуап биреп.
Рөстәм Хәмитов үҙенең кешеләр өсөн, уларҙың мәнфәғәтендә эшләүен билдәләне.
— Бөгөн беҙҙең ҡулдағы, шул иҫәптән ағымдағы йылдың тәүге биш айындағы, йәмәғәт фекерен тикшереү һөҙөмтәләре дөйөм алғанда халыҡтың республика Хөкүмәтенә ышанысы булыуын күрһәтә, — тине Рөстәм Хәмитов. — Был ғәҙел, йәмғиәттәге күп һанлы мәсьәләләрҙе хәл итеүгә йүнәлтелгән Хөкүмәт. Һәм минең өсөн иң мөһиме – был ышанысты аҡлау.


text:
Фото:
Мишкә районында йылдың иң гүзәл ҡыҙын һайланылар
Фото:
Мишкә районында «Мишкә һылыуҡайы-2014» исеме хужаһы билдәләнде. Конкурс район йәштәр бүлеге, «Мишкә» марый тарихи-мәҙәни үҙәк һәм район Мәҙәниәт йорто менән берлектә ойошторолдо.
БР Халыҡ дуҫлығы йортонда һөйләүҙәренсә, ижади конкурс кисәнең иң сағыу һәм иҫтә ҡалырлыҡ ваҡиғаһы булды. Үҙ йырҙарын Диана Батыршина, Лилиә Ғимәҙиева, Илүзә Лотфуллина, Александра Токмакова башҡарҙылар. Тамашасыларҙы һылыуҙарҙың хореография номерҙары ла хайран ҡалдырҙы – ҡыҙҙар заманса дәртле, талғын марый һәм арбаусы көнсығыш бейеүҙәрен башҡарҙы. Иң көслө алҡыштар бында Татьяна Пластееваға булды.
Интеллектуаль этапта ҡатнашыусыларға райондың күренекле урындары тураһында һөйләргә кәрәк ине. Ҡыҙҙар был һынауҙы ла еңел атҡарҙы. Һуңынан ҡатнашыусылар дефилела сығыш яһаны, ә иң тәмлеһе өйгә эш – милли аш-һыу әҙерләү булды.
Бөтә конкурс этаптарының йомғаҡтары буйынса тажды һәм «Мишкә һылыуҡайы-2014» исемен Илүзә Лотфуллина яуланы.
Байрам кисәһе фотосессия менән тамамланды.


text:
Республика халҡының банк вкладтары 326,8 миллиард һумға етте
ӨФӨ, 2017 йыл, 10 ғинуар. /«Башинформ» мәғлүмәт агентлығы, Галина Бахшиева/.
Башҡортостан халҡының банк вкладтары суммаһы 326,8 миллиард һумға етте. Йыл башына үҫеш темптары 106,7 процент тәшкил итте. Башҡортостандың Милли банкы 2016 йылдың 1 декабренә ҡарата ошондай мәғлүмәттәр килтерҙе.
Былтыр йыл башында төбәктә ошо күрһәткес 306,3 миллиард һумға тиң ине.
2016 йылдың 1 декабренә Башҡортостан иҡтисадына бирелгән кредиттар буйынса бурыс 632,1 миллиард һум (йыл башына 94,1 процент) тәшкил итте.
Былтыр 1 ғинуарға ҡарата республикала банктарҙың физик һәм юридик берәмектәргә биргән кредиттарҙың дөйөм күләме 671,5 миллиард һумға етте.
Әле Башҡортостанда 72 кредит ойошмаһы эшләй, 2016 йылдың башында уларҙың һаны 83 ине.


text:
24-26 февралдә Өфөгә Удмурт Республикаһы Дәүләт Советы делегацияһы киләсәк
БР Дәүләт Йыйылышы – Ҡоролтай Рәйесе Константин Толкачев саҡырыуы буйынса 24-26 февралдә Өфөгә Удмурт Республикаһы Дәүләт Советы спикеры Александр Соловьев етәкселегендә Удмуртия делегацияһы килеүе көтөлә. Удмуртия парламентарийҙарының рәсми сәфәре барышында Башҡортостан Республикаһы Дәүләт Йыйылышы – Ҡоролтай менән Удмурт Республикаһы Дәүләт Советы араһында хеҙмәттәшлек тураһында Килешеүгә ҡул ҡуйыласаҡ.
Парламент делегацияһы сәфәре программаһында — «Яңы Тәтешле» Удмурт тарихи-мәҙәни үҙәге вәкилдәре менән осрашыу, Рәсәй мосолмандары Үҙәк диниә назаратының тарихи резиденцияһына барыу, Алексеевка ауыл Советы ауыл биләмәһенең һәм «Алексеевка» совхозының социаль объекттары менән танышыу, Рәсәй Фәндәр академияһы Өфө ғилми үҙәгенең Этнологик тикшеренеүҙәр институты Археология һәм этнография музейы экспозицияларын ҡарау.


text:
Башҡортостанда мосолмандар өсөн клиника буласаҡмы?
Мосолман поликлиникаһы Башҡортостанда ла асылырмы?
Мәскәүҙә ислам ҡанундарын күҙәтеп хеҙмәтләндерелә торған дауахана асылғас, Башҡортостанда ла диндарҙар ошондай дауа йорто булмаҫ микән тип тә өмөтләнә. Ислам дине ҡануниәттәренә ярашлы, табиптар ир һәм ҡатын – ҡыҙҙарҙы айырым хеҙмәтләндерә. Клиникала эшләүселәрҙе һайлап алыу ҙа Рәсәй мөфтөйҙәр берлеге ярҙамында башҡарылған. Өфөләге Ғәлиә мәҙрәсәһе уҡытыусыһы Ильяс хәҙрәт әйтеүенсә, яңы алым тәрбиә ысулы ғына түгел. Ул дауалауҙы енетекле алып барыуҙың да бер юлы.


text:
Амёбалар
Амёбалар (лат. Amoeba, грек. auoιBή — «үҙгәреү») — хәрәкәт иткәндә тән төҙөлөшөн үҙгәртә ала торған иң ябай төҙөлөшлө бер күҙәнәкле заттар[1]. Amoebidae ғаиләһендәге микроскопик бер күҙәнәкле организмдар. Уларҙың даими формаһы юҡ, хәрәкәр иткәндә тән рәүеше үҙгәреп ялған аяҡтар барлыҡҡа килә һәм юғалала.
Ялған аяҡтар (псевдоподийҙар) − цитоплазма бүлтәймәләре ярҙамында хәрәкәтләнеп аҙыҡ эләктереүсе, тән формаһы тотороҡло булмаған бер күҙәнәкле организмнарны берләштерә. Псевдоподийҙарҙың формаһы, ҙурлығы, үрсеү ысулы амёбуларҙың мөһим билдәһе булып тора. Кәүҙә ҙурлыгы 15 -тән 700 мкм -ға ҡәҙәр. Бактерияләр, ваҡ һыу үҫемлектәре, иң ябай организмдар менән туҡланалар. Нигеҙҙә енесһеҙ юл, йәғни 2 өлешкә бүленеп үрсей. Тиҫкәре шарттарҙа тышҡы мөхиттә йәшәргә һәләтле стадиялар − цисталар барлыҡҡа килтерәләр. Тамыраяҡтар аҫ синыфының ҡайһы бер ирекле тереклек итеүсе төрҙәре (ҡабырсаҡлы амёбалар) ҡаты кабырсыҡтар бүлеп сығаралар йәки, ҡом бөртөктәрен беркетеп, үҙҙәренең шәрә цитоплазмалары тирәләй һаҡлағыс ҡатлам хасил итәләр.
Һәр ерҙә киң таралған: һыуҙа (А.протей), яр буйындаға ҡомда (ҡабырсаҡлы амёбалар − арцеллалар һәм дифлюгиялар). Шулай уҡ паразит амёбалар ҙа осорай. Кеше һәм хайуан организмындағы паразит амёбалар етди ауырыуҙар (амёба дизентерияһы һәм амёба менингоэнцефалиты) китереп сығарарға мөмкин.
Иҫкәрмәләр[үҙгәртергә | вики-тексты үҙгәртергә]
- ↑ Русско-башкирский толковый словарь медицинских терминов (М.Т.Азнабаев, 2007)


text:
Фото:
«Башкортостан Республикаһының ун иң яҡшы инновацион идеяһы» конкурсы
Фото:
«Башҡортостан Республикаһының ун иң яҡшы инновацион идеяһы» республика инновацион проекттар конкурсында ҡатнашыу өсөн заявкалар ҡабул итеү башланды. Ул республика Президентының 2007 йылдың 30 декабрендәге Указы менән раҫланған 2008-2010 йылдарға Республика маҡсатлы инновацион программаһына ярашлы үткәрелә.
Конкурсты ойоштороусы – БР Сәнәғәт һәм тышҡы иҡтисади бәйләнештәр министрлығы (хәтерегеҙгә төшөрәбеҙ, министрлыҡ әле үҙгәртеп ҡорола).
Конкурстың маҡсаттары: Башҡортостан иҡтисадына яңы перспективалы технологияларҙы индереү, инновацион производстволарҙы үҫтереү, республика тауар етештереүселәре продукцияһының конкуренцияға һәләтлелеген күтәреү, яңы продукция үҙләштереү һәм уны баҙарға сығарыу, бәләкәй эшҡыуарлыҡ субъекттарын республиканың инновацион үҫеш проблемаларын хәл итеүгә йәлеп итеү.
Шулай итеп, конкурста бәләкәй эшҡыуарлыҡ субъекттары ла ҡатнаша ала. Конкурс комиссияһы ун еңеүсене билдәләйәсәк, уларға дипломдар тапшырыласаҡ һәм субсидия биреләсәк. Конкурста бер еңеүсегә субсидия суммаһы 150 мең һумдан ашмай.
Бөтә ентекле мәғлүмәттәр – www.minpromrb.ru сайтындағы "Башҡортостан Республикаһының инновацион эшмәкәрлеге" бүлегенең "Конкурстар" өлөшөндә.
Документтар 24 мартта ҡабул ителә башланы һәм 90 көн буйына барасаҡ.


text:
Өфө — Рәсәйҙә мосолман мәғарифын үҫтереү үҙәктәренең береһе — Башҡортостан БашлығыФото: автор фотоһы
Өфө — Рәсәйҙә мосолман мәғарифын үҫтереү үҙәктәренең береһе — Башҡортостан Башлығы
Өфө — Рәсәйҙә мосолман мәғарифын үҫтереү үҙәктәренең береһе — Башҡортостан БашлығыФото: автор фотоһы
ӨФӨ, 2015 йыл, 22 октябрь. /«Башинформ» мәғлүмәт агентлығы, Арина Рәхимҡолова/.
Өфө Рәсәйҙә мосолман мәғарифын үҫтереү буйынса комплекслы программаны ғәмәлгә ашырыу үҙәктәренең береһе булып тора. Республиканың баш ҡалаһында илебеҙҙең ошо өлкәләге иң яҡшы традицияларын дауам итеүсе Рәсәй мосолмандары Үҙәк диниә назаратының Рәсәй ислам университеты, мәҙрәсә уңышлы эшләй. Башҡортостан Башлығының «XXI быуаттың мәғариф киңлегендә ислам идеалдары һәм ҡиммәттәре» VIII Халыҡ-ара ғилми-ғәмәли конференцияһында ҡатнашыусыларға мөрәжәғәтендә һүҙ ошо хаҡта бара. Уны республика Башлығы Хакимиәте Етәксеһе урынбаҫары Максим Михайлов уҡып ишеттерҙе.
«Бөгөн тыныслыҡты һаҡлау мәсьәләләре бик мөһим, шуға күрә дини белем биреүҙе үҫтереү айырыуса әһәмиәтле. Яҡын Көнсығыш илдәрендәге фажиғәле ваҡиғалар — милләт-ара һәм конфессия-ара ыҙғыштарҙың киҫкенләшеүе ниндәй эҙемтәләргә килтереүенә асыҡ дәлил. Тарих дәрестәренән һәм күп быуатлыҡ тәжрибәнән күренеүенсә, дини белем генә диндарҙарға дөрөҫ юл күрһәтә, традицион исламдың нигеҙҙәрен ҡаҡшатыусы радикализмдан яҡлай ала», — тиелә Рөстәм Хәмитовтың сәләмләүендә.
Конференция сиктәрендә, пленар ултырыштан тыш, бер нисә әһәмиәтле микросимпозиумдар, атап әйткәндә, Рәсәй һәм Бойондороҡһоҙ Дәүләттәр Берләшмәһенең мосолман конфессияһы лидерҙарының осрашыуы һәм түңәрәк өҫтәлдәр, йәштәрҙең ирекмәндәр хәрәкәтен үҫтереү, ғаилә педагогикаһы, ҡатын-ҡыҙҙың үҫеп килеүсе быуынды тәрбиәләүҙәге роле мәсьәләләре буйынса секциялар ойошторола. Шулай уҡ сәйәси-административ темалар күтәреләсәк, фәнни, теология һәм мәҙәни-тарихи проблематика буйынса махсус секциялар уҙғарыла. Илебеҙҙәге мосолман мәғарифының хәҙерге торошона, уның үҫеш мөмкинлектәренә арналған айырым секция эшләйәсәк. Конференцияла Башҡортостандан, Рәсәй төбәктәренән, яҡын һәм алыҫ сит илдәрҙән ғалимдар һәм дин әһелдәре ҡатнаша. Секция ултырыштарында Төркиә, Испания, Словакия, Иордания вәкилдәренең һәм башҡа ҡунаҡтарҙың сығыш яһауы көтөлә.


text:
Мәскәүҙә Рәсәй бизнесы аҙналығы асылды
Мәскәүҙә Рәсәй сәнәғәтселәр һәм эшҡыуарҙар союзы тарафынан ойошторолған Рәсәй бизнесы аҙналығы асылды. Уның төп темаһы — көрсөк шарттарында ватан иҡтисадындағы хәл. Дискуссияларҙа ҙур компаниялар етәкселәре генә түгел, төп федераль ведомстволар башлыҡтары ла ҡатнаша. Докладсылар араһында — финанс министры Алексей Кудрин, РФ Президенты ярҙамсыһы Аркадий Дворкович, Иҡтисади үҫеш министрлығы башлығы Эльвира Нәбиуллина һәм башҡалар.
— Беҙ өсөнсө йыл рәттән Рәсәй бизнесы аҙналығы үткәрәбеҙ, — тине журналистарға Рәсәй сәнәғәтселәр һәм эшҡыуарҙар союзы президенты Александр Шохин. — Формат үҙе — аҙна буйына бизнес өсөн төрлө актуаль темаларҙы тикшереү — ул иҡтисади сәйәсәттең мөһим йүнәлештәрен һәм яҡындағы йылға көн тәртибен билдәләүҙең иң яҡшы ысулы.
Аҙналыҡ йыл һайын үткәрелә торған Рәсәй сәнәғәтселәр һәм эшҡыуарҙар союзы һалым конференцияһынан башланды. Шулай уҡ Юғары арбитраж суды рәйесе һәм төп ведомстволар вәкилдәре ҡатнашлығында корпоратив идаралыҡ буйынса ҙур түңәрәк өҫтәл планлаштырылған. Шишәмбе көнө Рәсәй сәнәғәтселәр һәм эшҡыуарҙар союзы илдә эшҡыуарлыҡ климаты торошо тураһында доклад яһарға планлаштыра. Форумдың төп сараһы — Бөтә Рәсәй сәнәғәтселәр һәм эшҡыуарҙар форумы — шаршамбы һәм кесе йома көндө үтәсәк. Йома көрсөк шарттарында дәүләт-шәхси партнерлыҡ механизмдарын һәм ҡоралдарын ҡарау планлаштырыла, тип хәбәр итә "Альянс-Медиа" мәғлүмәт агентлығы.
Рәсәй бизнесы аҙналығында Башҡортостандан вәкил — БР Эш биреүселәр союзы президиумы рәйесе Владимир Шолом ҡатнаша.


text:
5 апрель
5 апрель — григориан стиле буйынса йылдың 95-се (кәбисә йылында 96) көнө. Йыл аҙағына тиклем 270 көн ҡала.
Йөкмәткеһе
Байрамдар[үҙгәртергә | вики-тексты үҙгәртергә]
- Корея Республикаһы — Ағастар ултырыу көнө.
- Рәсәй — Аш көнө.
Тарихи ваҡиғалар[үҙгәртергә | вики-тексты үҙгәртергә]
- 1843 — Гонконг Британия биләмәһе тип иғлан ителә.
- 1941 — Немец һәм итпльян ғәсҡәрҙәре Югославия һәм Грецияға баҫып инә.
- 1942 — Адольф Гитлер баҫып алыуҙың төп маҡсаты кавказ нефте булыуы тураһында дириктиваға ҡул ҡуя.
Был көндө тыуғандар[үҙгәртергә | вики-тексты үҙгәртергә]
- 1924 — Домашников Борис Фёдорович, СССР-ҙың халыҡ рәссамы, Башҡортостандың атҡаҙанған сәнғәт эшмәкәре.
- 1962 — Кирсан Илюмжинов, Ҡалмыҡ республикаһы президенты, Халаҡ-ара шахмат федерацияһы президенты (1995 йылдан).
- 1918 — Нажар Нәжми, М. Горький исемендәге дәүләт премияһы, Салауат Юлаев исемендәге премия лауреаты.
- 1957 — Марат Ноғоман улы Сөләймәнов, философия фәндәре докторы, Рәсәй фәндәр академияһы ағзаһы.
Был көндө үлгәндәр[үҙгәртергә | вики-тексты үҙгәртергә]
- 1975 — Ғәбдрәшитов Фазулла Ғабдулла улы (1903—1975), Бөйөк Ватан һуғышында ҡатнашыусы, Советтар Союзы Геройы (1944).


text:
«Урал моңо-2010» «Рәсәй мәҙәниәте» федераль программаһы сиктәрендә үтәсәк
«Урал моңо-2010» төрки йәштәрҙең халыҡ-ара музыкаль ижад конкурс-фестивале быйыл Рәсәй Федерацияһының Мәҙәниәт министрлығы планы буйынса «Рәсәй мәҙәниәте» федераль маҡсатлы программаһын ғәмәлгә ашырыу һәм III Бөтә донъя башҡорттары ҡоролтайы сиктәрендә үтәсәк. Был турала «Башинформ» агентлығына сараның кураторы – Республика халыҡ ижады үҙәге белгесе Маргарита Мансурова хәбәр итте.
Уның әйтеүенсә, 18 йыллыҡ тарихы булған, республика конкурсы булараҡ башланған «Урал моңо» фестивале хәҙер Башҡортостандан ситтә лә киң билдәле. Мәҫәлән, әлеге төрки йәштәре ярышында Төркиә, Монголия, Ҡаҙағстан, Ҡырғыҙстан, Төркмәнстан, Әзербайжан, Бурятия, Ҡалмыҡстан, Хакасия, Ҡырым автономиялы республикаһы, Марий Иле, Алтай, Дағстан, Саха (Якутия), Ҡабарҙы-Балҡар, Ҡарасәй-Черкесия кеүек Рәсәй Федерацияһы республикалары, Кемерово өлкәһе йәштәренең һәм ижади коллективтарының ҡатнашыуы көтөлә.
«Урал моңо-2010» конкурс программаһының төп саралары 3, 4 июнгә билдәләнгән. Улар Хөсәйен Әхмәтов исемендәге Башҡорт дәүләт филармонияһында үтәсәк. Фестивалдең гала-концерты 5 июндә Конгресс-холда ойошторола.
Конкурс жюрийына килгәндә инде, йола буйынса уға Башҡортостан Республикаһы вәкиле — композитор Урал Иҙелбаев етәкселек итә. Комиссия составына шулай уҡ Ҡырым автономиялы республикаһының мәҙәниәт һәм сәнғәт министры урынбаҫары Исмәт Заатов, Дағстан Республикаһының атҡаҙанған артисы Фатима Нурлыбаева, Ҡаҙағстан Республикаһының Ҡостанай дәүләт университетының халыҡ инструменттары кафедраһы мөдире Абай Әмирханов, Ҡабарҙы-Балҡар Республикаһының халыҡ артисы Мозафар Этчеев, композитор Герман Тамбаев (Хакасия Республикаһы) һәм башҡалар инәсәк.


text:
Архангел районы хакимиәте башлығы тәғәйенләнде
2009 йылдың 3 июнендә Архангел ауылында Архангел районы муниципаль районы Советы ултырышы үткәрелде. Унда муниципаль район хакимиәте башлығын тәғәйенләү тураһында мәсьәлә ҡаралды.
Конкурс һөҙөмтәләре буйынса Архангел районы муниципаль районы хакимиәте башлығы вазифаһына контракт буйынса Мәүлеҡасов Хәйҙәр Һаҙый улы тәғәйенләнде.
Хәйҙәр Мәүлеҡасов 1960 йылдың 22 апрелендә Күгәрсен районының Юлдыбай ауылында тыуған. Башҡортостан ауыл хужалығы институтын тамамлаған.
Хеҙмәт эшмәкәрлеген 1977 йылда Күгәрсен районының "Искра" совхозы эшсеһе булып башлай. 1980 йылдан 1996 йылға тиклем Күгәрсен төҙөлөш-монтаж идаралығында тракторсы, "Искра" совхозында өлкән ветврач, Күгәрсен ветстанцияһында баш ветврач, "Мораҡ" совхозы директоры булып эшләй.
2000 йылдан 2002 йылға тиклем район Ауыл хужалығы идаралығының ауыл хужалығы продукцияһы һәм эшкәртеү продукттары сифаты буйынса баш инспектор, Күгәрсен ит әҙерләү комплексы директоры, "СНЭМА" акционерҙар йәмғиәтенең хужалыҡҡа идара итеү бүлеге начальнигы, Башҡортостан Республикаһы Ауыл хужалығы министрлығы ҡарамағындағы Ветеринария идаралығының төп ветврачы була.
2002-2004 йылдарҙа Иглин районы хакимиәтенең ауыл хужалығы идаралығы начальнигы урынбаҫары, Иглин районы хакимиәте башлығының социаль мәсьәләләр буйынса урынбаҫары булып эшләй.
2004 йылдан 2009 йылға тиклем Иглин районы муниципаль районы Советы секретары вазифаһын башҡара.
2009 йылдан әлеге ваҡытҡа тиклем Башҡортостан Республикаһы Президенты Хакимиәтенең Территориялар һәм кадрҙар менән эшләү идараһы советнигы булып эшләне.


text:
23 ғинуарҙан Роспотребнадзор Башҡортостан предприятиеларында иҫкәртеүһеҙ тикшереү башлай ала
ӨФӨ, 2015 йыл, 21 ғинуар. /«Башинформ» мәғлүмәт агентлығы, Артур Басиров/.
23 ғинуарҙан Роспотребнадзорҙың Башҡортостан буйынса идаралығы пландан тыш тикшереүҙәр үткәрә ала. Был хаҡта шаршамбы Өфөлә уҙған матбуғат конференцияһында Роспотребнадзорҙың республика буйынса идаралығы етәксеһе Евгений Степанов хәбәр итте. Тап ошо көндән яңы федераль закон ғәмәлгә инә, уның буйынса тикшереү органдары хеҙмәткәрҙәре ресторандарҙы, магазиндарҙы һәм аҙыҡ-түлек сәнәғәте предприятиеларын иҫкәртеүһеҙ тикшерергә хоҡуҡлы.
— Әгәр алдараҡ бирелгән бойороҡ 23 ғинуарға йәки унан алдағы көнгә яҙылһа, беҙҙең хеҙмәткәрҙәр яңы закон ғәмәлгә ингәс тә тикшереү менән килә ала, — тип хәбәр итте Евгений Степанов.
Яңы документ көсөнә ингәнгә тиклем ведомство 24 сәғәттән дә һуңламайынса тикшереү хаҡында хәбәр итергә бурыслы ине. Хәҙер ревизорҙар предприятиеларға иҫкәртмәйенсә килергә хоҡуҡлы. Быға ҡулланыусыларҙың ялыуы йәки ведомствоның теге йәки был хоҡуҡ боҙоуҙарҙы бөтөрөү тураһында бойороҡтоң үтәү ваҡыты тамамланыуы сәбәпсе булыуы мөмкин.
— Яңы закон үҙ көсөн инеү менән эшҡыуарлыҡтың санитар ҡағиҙәләрҙә яҙылған норматив талаптарҙы үтәү буйынса яуаплылығы артасаҡ, тип уйлайым, — тине Роспотребнадзорҙың Башҡортостан буйынса идаралығы етәксеһе.


text:
Башҡортостан Президенты Хакимиәтендә яңы тәғәйенләүҙәр
Башҡортостан Республикаһы Президенты Хакимиәтендә барған үҙгәртеп ҡороуҙар сиктәрендә яңы тәғәйенләүҙәр билдәле булды. Төбәк башлығының матбуғат хеҙмәтенән хәбәр итеүҙәренсә, Башҡортостан Республикаһы Президенты Бойороғо менән:
– Башҡортостан Республикаһы Президенты Хакимиәте Етәксеһе урынбаҫары –Башҡортостан Республикаһы Президенты Секретариаты начальнигы итеп — Әббәс Ғәлләмов;
– Башҡортостан Республикаһы Президенты Хакимиәтенең эске сәйәсәт идаралығы начальнигы итеп — Урал Хәсәнов;
– Башҡортостан Республикаһы Президентының матбуғат секретары – Башҡортостан Республикаһы Президенты Хакимиәтенең матбуғат хеҙмәте һәм мәғлүмәт идаралығы начальнигы итеп Артём Вәлиев тәғәйенләнде.


text:
Өфөнөң Дим районында тимер юл аша яңы юл үткәргес асылдыФото: Олег Яровиков
Өфөнөң Дим районында тимер юл аша яңы юл үткәргес асылды
Өфөнөң Дим районында тимер юл аша яңы юл үткәргес асылдыФото: Олег Яровиков
Йома, 23 августа, Өфөнөң Дим районында тимер юл аша яңы юл үткәргес асылды. Тантаналы сарала Башҡортостан Президенты Рөстәм Хәмитов та ҡатнашты.
— Был күпер Дим биҫтәһендә һәм Өфөлә йәшәгән кешеләр, беҙҙең республикаға килгән ҡунаҡтар өсөн кәрәк. Был эш беҙҙең йәмғиәткә кәрәк, — тине республика башлығы. – Юл үткәргес оҙаҡ йылдар хеҙмәт итәсәк, Дим районына илткән юлда тығындар булмаясаҡ. Бындай объекттарҙы артабан да төҙөйәсәкбеҙ. Атап әйткәндә, Тимашев юл үткәргесе төҙөлә башлаясаҡ. Әлеге ваҡытта проектлау эштәре башланды. Көс һәм ресурстар табып, был проектҡа ла сығасаҡбыҙ.
Рөстәм Хәмитов төҙөүселәргә айырым рәхмәт һүҙҙәрен еткерҙе. Республика башлығы уларҙың эште сифатлы һәм профессиональ кимәлдә башҡарыуын билдәләне.
Киләсәктә башҡарыласаҡ төҙөлөш эштәре тураһында һүҙ йөрөтөп, Рөстәм Хәмитов Күмертауҙа – юл үткәргес, Өфөлә һәм башҡа төбәктәрҙә күперҙәр төҙөләсәген белдерҙе.
— Ике йыл ярым элек Рөстәм Зәки улы Дим биҫтәһенең транспорт мәсьәләһен хәл итергә ҡушҡайны, — тине Өфө мэры Ирек Ялалов. –Ҡыҫҡа ваҡыт эсендә төҙөлөш эштәренең бөтә нормативтарына ярашлы заманса юл үткәргестең проекты әҙерләнде. Былтыр юл үткәргестең беренсе сираты асылды. Бөгөн иһә ул файҙаланыуға тапшырылды.
Ирек Ялалов һүҙҙәренсә, бының менән генә Дим районындағы төҙөлөш эштәре сикләнмәй. Киләһе этап сиктәрендә Өфө – Дим трассаһы яңыртыласаҡ.
Шулай уҡ быйыл төҙөүселәр Дим районынан сыҡҡан урындағы юлды яңырта башлаясаҡ. Шунда уҡ федераль бюджет средстволары иҫәбенә юл киңәйтеләсәк. Теүәл бер йылдан бында Дим районынан М5 трассаһына сыҡҡан заманса юл буласаҡ. Киләһе этап сиктәрендә Дим-8 һәм Дим-9 биҫтәләренең транспорт инфраструктураһы яңыртыласаҡ.
— Юл үткәргестең дөйөм хаҡы 1 миллиард 634 миллион һум тәшкил итте, — тип хәбәр итте 30-сы күпер төҙөү отряды начальнигы Павел Рабухин.


text:
Дәүләт эшләүсе рәсәйлеләрҙе диспансеризациялауға меңәр һум сарыф итәсәк
Быйылғы йылда федераль һәм территориаль мотлаҡ медицина страховкалауы фондтарынан финансланасаҡ эшләүсе граждандарҙы өҫтәмә диспансеризациялауҙы үткәреү тәртибе раҫланған.
РФ Һаулыҡ һаҡлау һәм социаль үҫеш министрлығынан аңлатыуҙарынса, 2010 йылда бынан алдағы йылдарҙа диспансеризация үтмәгән эшләүсе граждандар һәм, медицина тикшеренеүен ҡасан үтеүенә ҡарамаҫтан, зарарлы һәм хәүефле хеҙмәт шарттарында эшләүсе граждандар өҫтәмә диспансеризацияны бушлай үтә ала. Шулай уҡ 2006 йылда диспансеризация үтеп тә, асыҡланған диагнозы буйынса күҙәтеү аҫтына алынмаған граждандар уны яңынан үтергә тейеш.
Йәшәү урыны буйынса Рәсәй Федерацияһы субъекттарының береһендә теркәлгән, әммә хеҙмәт эшмәкәрлеген икенсе төбәктә алып барған граждандар өҫтәмә диспансеризацияны йәшәгән урыны йәки эшләгән ере буйынса үтә ала.
Эшләүсе бер кешегә өҫтәмә диспансеризация үткәреүгә сығымдар нормативы 2010 йылда 1042 һум күләмендә билдәләнгән.


text:
Мал иҫәбен алыуға талапты көсәйтәләр
Башҡортостанда мал аныҡ иҫәпкә алынырға тейеш. Эш кәңәшмәһендә муниципаль райондарҙың ауыл хужалығы идаралыҡтары начальниктары алдына ауыл хужалығы министры Азат Йыһаншин ошондай бурыс ҡуйҙы. Ведомство башлығы өҫтәп яҙыуҙарҙы бөтөрөргә һәм мал иҫәбе буйынса отчеттарҙың дөрөҫлөгөнә контролде көсәйтергә талап итте.
Министрҙың беренсе урынбаҫары Николай Коваленко булған бөтә малға контроль үткәрергә тәҡдим итте. Был сара айырыуса зарур. Декабрь айында БР Ауыл хужалығы министрлығы республиканың дүрт районында реаль күрһәткестәрҙе билдәләү һәм отчетлылыҡты сағыштырып ҡарау өсөн мал һанын иҫәпкә алыуҙы тикшерҙе. Һөҙөмтәлә булған мал һанын 1,2 — 2 тапҡырға арттырып күрһәтеүҙәре асыҡланды.


text:
Өфөлә ҡатын-ҡыҙҙар өсөн вакансиялар йәрминкәһе үткәрелә
24 майҙа Өфөлә тағы бер «ҡатын-ҡыҙҙар» вакансиялары йәрминкәһе үткәрелә. Был юлы унда күмәртәләп һәм ваҡлап сауҙа итеүсе, йәмәғәт туҡланыу предприятиелары, шулай уҡ ҡунаҡханалар һәм ресторандар ҡатнашасаҡ.
Гүзәл заттар өсөн «вакантлы» йәрминкәнең ойоштороусыһы - Өфөнөң Халыҡты эш менән тәьмин итеү үҙәге.
— Әлеге ваҡытта 20-ләгән эш биреүсе үҙенең ҡатнашыуы тураһында белдерҙе. Тәҡдим ителәсәк вакансиялар араһында технолог, сауҙа вәкилдәре, икмәк бешереүселәр, кондитер, повар, официанттар, һатыусылар бар. Эш менән тәьмин итеүселәр ҡатын-ҡыҙҙарға ваҡытлыса эш урындары ла, даими нигеҙҙәге эш урындары ла тәҡдим итәсәк, — тине «Башинформ» агентлығына Өфө мәшғүллек хеҙмәтенең предприятиелар менән бәйләнештәр бүлеге начальнигы Ирина Турчина.
Йәрминкә сәғәт 10-да башлана.
Үткәреү урыны – Өфө, Ибраһимов бульвары, 47/1.
Хәтерегеҙгә төшөрәйек, ниндәй иҡтисади эшмәкәрлек алып барыуына ҡарамаҫтан, кадрҙарға ҡытлыҡ кисергән бөтә эш биреүселәр ҙә профилле вакансиялар йәрминкәһендә ҡатнашыуға хоҡуҡлы.
Бөтә хеҙмәттәр ҙә бушлай күрһәтелә.